ЕЧЛ. Кимда қандай имконият?\n15:00 / 02.11.2017\nЕвропа Чемпионлар лигаси 4-тур олдидан жамоаларнинг имкониятлари ҳақида сўз бориб, ҳатто 11 жамоа шу турдан кейин кейинги босқич масаласини ҳал қилиш имконияти борлиги ҳақида айтилганди. Аммо якунда фақат тўрт жамоа – «ПСЖ», «Бавария», «Манчестер Сити» ва «Тоттенҳэм» жамоаларигина кейинги ўйинларни ҳар қандай ҳисобда ютқазишга ҳақлилар холос.\nШундай бўлса-да, тан олиш керак, гуруҳ ўйинлари биз кутган курашларни тақдим эта олмади ва аксарият гуруҳларда расман бўлмаса-да, деярли, пешқадамлар якунда ким бўлиши аниқ бўлиб улгурган.\n100% чиққан жамоа: йўқ.\nДеярли ҳал қилган: «Манчестер Юнайтед»\nБизнинг тахмин: «Манчестер Юнайтед», ЦСКА\nКейинги ўйинлар: «Базель» – «МЮ», ЦСКА – «Бенфика», «МЮ» – ЦСКА, «Бенфика» – «Базель»\n«Бенфика»га қарши ўйиндан сўнг, тўпланган 12 очко ҳам плей-оффни кафолатламаганини эшитган Моуриньо ҳам ҳайрон қолганди. Ростан ҳам, шундай. Лекин манчестерликлар кейинги босқичга чиқмасликлари учун қолган икки ўйинни ҳам йирик ҳисобда ютқазишлари, ўз навбатида «Базель» ва ЦСКА ҳам юз фоизлик натижа кўрсатишлари керак бўлади.\nДемак, бу икки жамоа 2-ўрин учун кураш олиб боришини тахмин қилиш мумкин. Бугунгача 6тадан очко тўплаган бу жамоалар кейинги икки турда «Бенфика» ва «МЮ»га қарши ўйнайди ва ким кўпроқ очко тўпласа, ўша жамоа плей-оффга чиқади. Ўзаро ўйинларга кўра, швейцарияликлар анча яхшироқ кўрсаткичга эга. Аммо 3 очко олиш имконияти бўлган ўйин фақат ЦСКА жамоасида бор. «Бенфика» Москвага келади ва португалияликлар ЕЧЛ ўйинларида кўпроқ иккинчи таркибни туширишни бошлаб юборган. «Базель» билан эса, «Бенфика» ўз уйида ўйнайди ва 0:5 ҳисобидаги мағлубиятнинг аламини олишга уриниши мумкин.\nАрмиячилар мураббийи Виктор Гончаренко «МЮ»нинг сўнгги турдаги ўйинга бироз эътиборсиз бўлишидан умид қилаётганини яширмади, аммо «Олд Траффорд»даги учрашувда катта нарса умид қилиш қийин. Моуриньо жамоаси барча мусобақаларда бу стадионда ҳозирча юз фоизлик натижа кўрсатмоқда.\n100% чиққан жамоа: «ПСЖ», «Бавария»\nБизнинг тахмин: «ПСЖ», «Бавария»\nКейинги ўйинлар: «ПСЖ» – «Селтик», «Андерлеҳт» – «Бавария», «Селтик» - «Андерлеҳт», «Бавария» – «ПСЖ»\nБу гуруҳда ҳаммаси олдиндан кутилганидек, деярли аниқ бўлганини айтиш мумкин. «ПСЖ» ва «Бавария» расман кейинги босқич масаласини ҳал қилиб улгурди.\nГуруҳдаги биринчи ўрин масаласи ҳам амалий тарафдан ҳал бўлгандек. «ПСЖ» кейинги турда ўз майдонида «Селтик»ни қабул қилади ва агар ғалаба қозонадиган бўлса, уларни ҳозирги эгаллаб турган ўринларидан тушириб юбориш қийин. Парижликларни ортда қолдириш учун «Бавария» 4 тўп фарқи билан ғалаба қозонишига тўғри келади.\nУмуман, жамоаларнинг айнан биринчи ўрин учун қаттиқ жон куйдиришларига ҳам ишониш қийин, чунки катта эҳтимол билан «Реал», «Ювентус» каби клублар ҳам 2-ўрин билан кифояланмоқда. Яъни гуруҳ ғолиби бўлиб, «Реал»га, гуруҳда иккинчи ўринни олиб эса, масалан, «Бешиктош»га тушиб қолиш эҳтимоли бор.\n100% чиққан жамоа: йўқ\nДеярли ҳал қилган: йўқ\nБизнинг тахмин: «Челси», «Рома»\nКейинги ўйинлар: «Қорабоғ» – «Челси», «Атлетико» – «Рома», «Рома» – «Қорабоғ», «Челси» – «Атлетико»\nБу гуруҳда ҳали ким яққол пешқадам бўлишини айтиш қийин. Ҳеч қайси жамоа кейинги босқични кафолатламади. Шундай бўлса-да, «Атлетико»нинг имконияти жуда пасайиб кетгани ва энди барчаси унинг қўлида эмаслигини айтса бўлади.\nКейинги турларни асосий рақибларига қарши ўтказадиган Симеоне шогирдлари ҳар икки ўйинда ғалаба қозонган тақдирда ҳам, якунда учинчи ўринда қолиб кетиш эҳтимоли катта. Чунки, «Рома»ни ҳам, «Челси»ни ҳам «Қорабоғ»га қарши ўйинлар кутиб турибди. «Челси» келаси турда Озарбойжонда ғалаба қозонса, плей-офф масаласини ҳал қилади. Сўнгги турда «Қорабоғ»ни Римда қабул қиладиган «Рома» ҳам худди шу ишни қилиши мумкин. Ёки озарлардан яна бир қаҳрамонлик кутайликмикин?\nДеярли ҳал қилган: «Барселона»\nБизнинг тахмин: «Барселона», «Ювентус»\nКейинги ўйинлар: «Ювентус» – «Барселона», «Спортинг» – «Олимпиакос», «Барселона» – «Спортинг», «Олимпиакос» – «Ювентус»\n5-турда «Барселона»га қарши ўйинда очко олиш, аниқроғи, ғалаба қозониш «Ювентус» учун жуда зарур. Бу билан туринликлар ҳам «Спортинг» билан орадаги фарқни сақлаб туради, ҳамда каталонияликларнинг охирги турда ҳам очко учун курашга мажбур қилади.\nАкс ҳолда, «Спортинг» ўз майдонида «Олимпиакос» устидан ғалаба қозониб, «Ювентус»га яқинлашиб олади. Охирги турда эса, «Ювентус» Грецияга, «Спортинг» Барселонага боради. Греклар майдонида очко олиш осон эмаслигини ўтган тур исботлади. «Барселона» эса, агар гуруҳ масаласини олдинроқ ҳал қилса, сўнгги турга бироз панжа ортидан қараш эҳтимоли ҳам пайдо бўлади.\nБизнинг тахмин: «Севилья», «Ливерпуль»\nКейинги ўйинлар: «Севилья» – «Ливерпуль», «Спартак» – «Марибор», «Марибор» – «Севилья», «Ливерпуль» – «Спартак»\nКейинги турда «Севилья» ўз майдонида «Ливерпуль»ни қабул қилади ва агар ғалаба қозонадиган бўлса, кейинги босқичга чиқади. Умуман дуранг ҳам испанларни қаноатлантириши мумкин, чунки охирги турда «Севилья» «Марибор» билан ўйнашини эътиборга олсак, яна 3 очко киритиш имкониятига эга.\nОхирги турдаги «Ливерпуль» – «Спартак» ўйини иккинчи йўлланма масаласини ҳал қилиши шубҳасиз. Ўша ўйинда русларни фақат ғалаба қониқтиради.\n100% чиққан жамоа: «Манчестер Сити»\nБизнинг тахмин: «Манчестер Сити», «Шахтёр»\nКейинги ўйинлар: «Манчестер Сити» – «Фейенорд», «Наполи» – «Шахтёр», «Шахтёр» – «Манчестер Сити», «Фейенорд» – «Наполи»\nБу гуруҳда «Наполи» масалан «Шахтёр»га нисбатан кучсиз эканини кўрсатмаган бўлса-да, айнан тақвим украиналикларга жуда қулай келяпти ва якунда ортиқча уринишларсиз гуруҳдаги 2-ўринни олиб бермоқда деб айтиш мумкин.\nБиринчидан, 1-турда «Шахтёр» «Наполи»ни ўз майдонида қабул қилди ва керакли ғалабага эришди. Агар бу ўйин Италияда бўлиб ўтганда, гуруҳ ўйинлари давомида «Наполи»нинг имконияти баландроқ бўларди. Иккинчидан, «Шахтёр» «Манчестер Сити» билан энди, рақибга очко керак бўлмаган паллада ўйнайди. Эътиборли жиҳати, «Шахтёр» – «Манчестер Сити» ўйини АПЛ доирасидаги Манчестер дербисидан уч кун олдин бўлиб ўтади. Албатта, Пеп Гвардиола кейинги ўйинга тайёрланиши ва бир қатор етакчи футболчиларни Харковга олиб келмаслиги мумкин. Бу ўйиндаги дуранг «Шахтер»ни плей-оффга олиб чиқади.\nАслида барчаси кейинги турда ҳам ҳал бўлиш эҳтимоли катта. «Наполи» ўзаро ўйинларга кўра «Шахтёр»дан яхшироқ бўлиб олиш учун, украиналикларни йирик ҳисобда ютишига тўғри келади. Бу амалга ошмаса, «Шахтёр»ни бемалол 2-ўрин билан табриклашимиз мумкин.\nДеярли ҳал қилган: «Бешиктош»\nБизнинг тахмин: «Бешиктош», «Порту»\nКейинги ўйинлар: «Бешиктош» – «Порту», «Монако» – «Лейпциг», «Порту» – «Монако», «Лейпциг» – «Бешиктош»\nКейинги турда турклар ўз майдонида «Порту»ни қабул қилади. Бу ўйиндаги дуранг ҳам «Бешиктош»ни кейинги босқич иштирокчисига айлантиради.\nАфсуски, «Монако»нинг курашга қўшилиши бироз кеч юз бериши мумкин. Французлар кейинги турда ўз майдонида «Лейпциг»ни енгадиган бўлишса, балки «Порту»га яқинлашиб олишар. Аммо энг охирги турда «Монако» «Порту» меҳмони бўлади – 2004 йилги ЕЧЛ финалчилари бу сафар плей-офф масаласини ўзаро ҳал қилишса, албатта, қизиқ ўйин бўлса керак.\nЎз навбатида, немисларни ҳам унутмаслик керак, уларда ҳатто бир турдан кейин иккинчи ўринга кўтарилиб олиш имкониятлари бор. «Лейпциг» агар Монакода ғалаба қозонадиган бўлса, балки охирги ўйинда ўз майдонида очко керак бўлмаган «Бешиктош» билан ўйинда ҳам ғалаба қозониши мумкин.\nХуллас, аввалдан кутилганидек, энг қийин ва мураккаб гуруҳ – сўнги тургача ҳаммада плей-оффга чиқиш имконияти сақланиб қолишининг эҳтимоли катта.\n100% чиққан жамоа: «Тоттенҳэм»\nДеярли ҳал қилган: «Реал»\nБизнинг тахмин: «Тоттенҳэм», «Реал»\nКейинги ўйинлар: «Боруссия» – «Тоттенҳэм», «АПОЭЛ – «Реал«, «Тоттенҳэм» – АПОЭЛ, «Реал» – «Боруссия»\nАПОЭЛ бу гуруҳда «Қорабоғ» вазифасини бажариб берди. Яъни сўнгги тургача қизғин курашлар кечиши тахмин қилинган гуруҳда «Боруссия»ни 4 очкодан маҳрум қилиб, амалда барча масалани ҳал қилиб қўйди.\nЭнди, мадридликлар Кипрда ғалаба қозонишса, бўлди, «Боруссия» плей-офф умидидан буткул маҳрум бўлади.\nГуруҳ ғолиби масаласи ҳам деярли аниқ. Сўнгги турда кипрликларни қабул қиладиган «Тоттенҳэм» ҳозир эгаллаб турган ўрнини «Реал»га топшириб қўймаса керак. Ўзаро ўйинларда мадридликлардан устун бўлган инглизлар кейинги 2 турда 3 очко олса, кифоя, гуруҳда 1-ўринни ҳам нақд қилиб қўйишади.


17 Май 20:15\nNUR-SULTAN. Кazinform – Болаларни ҳимоя қилиш куни доирасида қишлоқ мактаблари парки 515 та автобус билан таъминланади, деб хабар беради Kazinform.\nТаълим ва фан вазирлигининг маълум қилишича, бу болаларни мактабга хавфсиз олиб бориш ва мактабга олиб келиш имконини беради. Аҳоли сийрак қишлоқларда, айниқса чекка мактабларда ўқувчи болалар автобуслар билан таъминланади.\n«Болаларни автобуслар билан таъминлаш мақсадида кредитлар ҳокимликлар ўртасида тақсимланади. Вазирлик мактаб автобуслари билан қамраб олиш масаласини бир неча бор кўтарган. Жорий йилда транспорт билан таъминлаш масаласи республика миқёсида ҳал этилиб, автобуслар харид қилиш учун кредитлар ажратилди. Шунингдек, таълим муассасаларининг автобус ҳайдовчилари учун «Йўл» харитаси ишлаб чиқилган. Бугунги кунда 25 000 дан ортиқ ўқувчилар транспортга муҳтож. Бундан ташқари, Туркистон, Ақмола, Ғарбий Қозоғистон, Алмати, Павлодар ва бошқа вилоятларда транспорт зарурати кузатилади«, - дейилади баёнотда.\nБугунги кунда жами 1000 дан ортиқ мактаб автобуслари мавжуд. Кредит лизинг дастурига кўра, мамлакатда йиғилган автобуслар имтиёзли шартларда харид қилинади. Бу механизм умумтаълим мактабларининг бутун автобус паркини даврий янгилаш имконини беради.\n«Болалар хавфсизлигини таъминлаш мақсадида вазирлик томонидан транспорт харид қилиш бўйича техник талаблар ишлаб чиқилиб, белгиланган. 20-40 автобус бўлиши керак, чунки қишлоқларда одам кам. Бундан ташқари, транспорт хавфсизлик камарлари билан болалар ўриндиқлари, болаларнинг кабинани тарк этишига тўсқинлик қилувчи болаларни ҳимоя қилиш тизими ва кабинанинг орқа қисмидан авария ҳолатида чиқиш билан жиҳозланиши керак. Шунингдек, болаларни мактаб автобусида ташишда мактаб директори томонидан тасдиқланган махсус ходим бўлиши ҳам муҳим», — дейилади хабарда.


08:25 / 20.12.2017 3057 pdf Ўқиш режими + -\nШайх ҳазратлари авлиёларни айтган гаплари ва қиссаларини ешитиб ҳозирги ҳолатим билан таққосласам мени қалбимда қурқув ва ғам пайдо бўлди. Енди қиёматда мендек ожиз бандаларни ҳоли нима кечаркин... Ҳазрат менга қандай маслаҳат бера оласиз? Қалбимга таскин изламоқдаман.\nБу яхшиликнинг аломати. Кўпроқ тақвога эътибор беринг, ибодатни зиёда қилинг.\n08:25 / 19.12.2017 3434\n09:43 / 27.12.2017 7558\n2294 15:29 / 24.04.2016\n6970 09:25 / 06.05.2018\nУятсиз фильмларни кўрса бўладими?\nҲозирги пайтда жинсий алоқалар тасвирланган филмлар, турли адабиётлар ва суратлар кўпайиб кетган. Эрхотин шаҳватларини қўзғатиш мақсадида ана шундай филмларни давоми...\n4160 19:06 / 24.04.2016\nАссалому алайкум, ҳурматли Шайх Ҳазратлари Аллоҳ сизга узоқ умр, сиҳатсаломатлик берсин, мартабангиз бундан ҳам улуғ бўлсин. Саволим хотин билан бирга бўлиш давоми...\n2150 20:51 / 24.04.2016


Бош саҳифа Янгиликлар 14-январ - Ватан ҳимоячилари куни\nСоздано 11.01.2013 17:25\n14 январ кунини мамлакатимизда ҳар йили миллий байрам сифатида катта тантана билан нишонлаш ўзига хос анъанага айланган. Барчамизнинг бугунгидек тинч, хотиржам хаётимиз қуролли Кучларимиз томонидан ишончли тарзда ҳимоя қилинмоқдаки, мана шундай масъулиятли бурчни сидқидилдан адо этаётган, тараққиётимиз барқарорлигига камарбаста бўлаётган ўғлонларимизни ҳар қанча эъзозласак, кўкка кўтарсак, арзийди.\nТошкент тиббиёт академиясида 14 январь— Ватан химоячилари кунига бағишланган тантанали маросим бўлиб ўтди.\nТантанали маросимни академия ректори академик Ш.И.Каримов табрик сўзи билан очди ва академиямизда фаолият кўрсатаётган қуролли кучлар сафида хизмат қилиб, барчамизнинг тинчлигимизни сақлашга ўз ҳиссасини қўшаётган бир қатор ходимларга совғалар топширди. Уларнинг машаққатли ишларида бардамлик, муваффақият тилади.\nСўзга чиққанларнинг барчаси мамлакатимизда олиб борилаётган харбий соҳадаги ислоҳотларнинг нақадар пухта қилинаётгани, бунинг натижасида миллий армиямизнинг мустахкам шалланишидаги ўрни хақида тўхталиб ўтишди.\nМаросимнинг бадиий қисми эл севган санъаткорлар иштирокидаги концерт дастури билан давом этди.


Президент видеоселекторда Экология қўмитаси раҳбарини ишдан олди\n25 июн 2022, Тошкент вақти: 02:44\nЎзбекистондаги сув булғалган ҳудудлардан бири.\nПрезидент Шавкат Мирзиёев 24 август куни ўтказилган видеоселектор йиғилишида экология ва атроф-муҳитни муҳофаза қилиш давлат қўмитаси раиси Алишер Мақсудовни ишдан олди.\nБилдирилишича, Алишер Мақсудов соҳадаги тизимли муаммоларни ҳал эта олмаган ва қатор камчиликларга йўл қўйган.\nПрезидентнинг айтишича, сўнгги 4 йилда саноат корхоналари 2 бараварга ортиб, шаҳарларда чанг-газ миқдори меъёрдан 4 баравар ошган. Айни пайтда яшил майдонлар 3-4 баробарга қисқариб кетган ва ўртача 8 фоиздан камайиб кетган.\n2017 йилдан 2020 йилгача “Ўзпахтасаноат” АЖ раиси сифатида ишлаган Алишер Мақсудов 2020 йил декабрида Экология ва атроф-муҳитни муҳофаза қилиш давлат қўмитаси раҳбарлигига тайинланганди.


Маурицио Сарри: "Локомотив" кутганимиздан яхшироқ ўйнамоқда" / CHAMPIONAT.asia\n11:41“Машъал” ҳам машғулотларни бошлади. Барча хурсанд 3 11:37Эдегор: "Реал Сосьедад" ЧЛда ўйнамоқчи" 0 11:36"Насаф" ҳам Бундеслигадан ўрнак олмоқчи 4 11:33Карикатура: "Реал" "Сантьяго Бернабеу"ни реконструкция қилмоқда, Месси бундан хафа 2 11:08Olamsport: UFC янги рейтинги, Конор асалари емоқда ва бошқа хабарлар 0 11:08"Бухоро" "Андижон" билан ўйинга тайёргарликни бошлади. Бош мураббий ва легионерлар йўқ 0 11:07"Барселона" "Ман Сити"даги собиқ футболчисини ортга қайтармоқчи 0 10:44Энг қиммат вундеркиндлар (Топ-10) 3 10:28Суперлига клублари шифокорлари билан яна бир бор онлайн конференция ташкил этилди 0 10:20"Сельта" "Барселона" футболчисини сотиб олишга тайёр 1 10:18Кападзе бошчилигидаги Ўзбекистон ёшлар терма жамоаси 5 июнь куни йиғилади 2 10:03Муҳсин Муҳаммадиев Москвада. “Бухоро”ни ким шуғуллантирмоқда? 5 09:50Жесси Лингард А Cерияга кўчиб ўтиши мумкин 0 09:33ПСЖга “Арсенал” футболчиси керак 0 09:16Маркизио: “Ювентус”га хиёнат қилишни хоҳламагандим” 1\nМаурицио Сарри: "Локомотив" кутганимиздан яхшироқ ўйнамоқда"\n21 окт 2019 19:50\nТеглар : ЕЧЛ Ювентус Криштиану Роналду Маурицио Сарри Локомотив\n"Ювентус" бош мураббийи Маурицио Сарри "Локомотив"га қарши ўйин олдидан ўз фикрлари билан бўлишди.\n"Жорий мавсум яхши ўйин намойиш этаётган жамоаларга қарши ўйнаш қийин. Улар ички чемпионатларда етакчилиқ қилишмоқда ва Чемпионлар лигасида яхши ўринни банд этишган. "Локомотив" кутганимиздан анча кучлироқ.\nБу "Байер"га қарши ўйиндаги каби оддий баҳс бўлмайди. Бу ҳимояда жуда яхши ҳаракат қилаётган ажойиб жамоа. Бундан ташқари, улар қарши ҳужумга ҳам тезкорлик билан ўтиб кетишади.\nҲозир Дибала ва Игуаин жуда соз ҳолатда. Бу биз учун жуда муҳим. Биз 21 кун ичида еттинчи ўйинда майдонга тушамиз. Бундан кўриниб турибдики, ҳар бир футболчи ўзини кўрсатиш учун имкониятларга эга. Ҳар қандай ҳолатда ҳам хотиржамман ва ким эртага бошланғич таркибда тушишини кўрамиз.\nЧемпионат аввалида ҳозирдагидан анча кам вазиятлар яратгандик. Бу бизни безовта қилмаяпти, чунки ўйинчиларимизнинг савияси вазиятлардан фойдаланиб, гол уришимизга замин яратади.\nРэмзи доим мушакларида ноқулайлик сезяпти. У мушакларини мустаҳкамлаш устида ишламоқда. Биз юқори юкламалардан вужудга келадиган муаммоларни олдини олмоқчимиз.\nРэмзи эртага майдонга тушади, деб ўйламайман. Данилода ҳаммаси жойида. У тўлиқ тикланиб бўлди. Лекин, 90 дақиқа ҳаракат қила олишига кўзим етмаяпти.\nРоналду – ажойиб характерга эга ўйинчи. Фаолиятида 700-голини урганида, дарҳол униг 800-голини уришини ҳам ўйлай бошладим. Ўйлашимча, бу характер уни қолган ўйинчилардан ажратиб туради", – дейди Сарри.\nМанба\t: juvenews.eu\nМаркизио: “Ювентус”га хиёнат қилишни хоҳламагандим” 1\n"Ювентус" Ауар учун курашда етакчилик қиляпти 2\nЕЧЛ плей-оффи қаерда ўтказилади? 0\n“Металлург” – “Локомотив” ўйини Тошкентда бўлиб ўтади 1\nБербатов ЧЛ фаворити ҳақида: "Менга "Атлетико" жуда ҳам ёқади, улар сифатли футбол намойиш этишади" 9


Боладаги қизиқувчанлик — Dilkashradio.com\nАссалому алайкум ҳурматли радио тингловчи биродарлар. Яна азизлар сиз билан радио тўлқинлари орқали биргамиз. Шундай имконият учун Худовандимизга миннатдормиз. Микрофон олдида мен Ғолиббек. Азиз радио тингловчи биродарлар, биз катталарда учрамайдиган айрим нарсалар болаларда кўплаб учраб туради.\nМасалан қизиқувчанлик. Бола, балки ёш бўлгани учунми, кўп нарсага жуда қизиқади. Агар улар ўзи қизиққан нарсаларга биз катталардан жавоб ололмас, баъзи пайтларда ўзларининг ўйларини тўғри деб қабул қилишлари ҳам мумкин. Агар бола кўм-кўк осмонга тикилиб қараса-ю, лекин осмонни ким яратганлигини билмаса, ҳар қандай жавоб ҳам болани нотўғри фикрлашга ундаши мумкин.\nБундай қизиқувчанлик ҳар кимда ҳам кучли ривожланмаган бўлиши мумкин. Болалар биз катталарни кўплаб саволлар билан кўмиб ташлаши аниқ. Лекин ҳар доим ҳам уларнинг саволларига жавоб беришга ҳаракат қиламизми? Менимча, йўқ. Катталарниг энг яхши жавоби: “бор, бошимни қотирма” ёки “бор, онангдан сўра” бўлиб қолиши мумкин.\nБундай жавоб кўпинча болаларни кўнглини чўктиришдан бошқага ярамайди. Азизлар, ўз фарзандингизнинг ҳар қандай саволига жавоб бериш учун ҳеч қачон эринманг. Агар улар осмон ҳақида сўрасалар, фақатгина осмонни Худо яратган деб жавоб бериб қўйманг. Балки осмондаги юлдузлар, ой, қуёш ҳақида ҳам гапириб беришингиз яхши бўлар эди.\nБундан ташқари, нима учун ой ва юлдузларни биз фақатгина кечқурун кўришимиз мумкин, қуёшни эса фақат кундузи кўрамиз? Нима учун ёмғир ва қор ёғади? Шунга ўхшаш қўшимча жавобларни ҳам болаларга тушунтириб бериш мумкин. Ҳозирги кунда болаларнинг турли саволларига жавоб бера оладиган ҳар хил китоблар мавжуд.\nБаъзи пайтларда шундай китобларни сотиб олиш ҳам болаларнинг кўплаб саволларига жавоб топишларида катта ёрдам беради. Лекин китобдаги ҳамма нарсалар ҳам тўғри деб айтолмаймиз. Масалан, мен ўз фарзандимга болалар энциклопедиясини олиб бердим. У ўзи учун кўплаб фойдали нарсаларни шу китобдан топди, деб айтишим ҳам мумкин.\nЛекин кунларнинг бирида у менга шундай савол билан мурожаат қилди: “Дада, сиз айтган эдингиз одамларни Худованд яратган деб, лекин бу китобда ёзилишича одамлар маймундан тарқалган экан, қайси бири тўғри?”- деб сўради. Шунда мен унга Муқаддас Китоб орқали жавоб бердим, энди у аниқ билади одамларни Худованд яратганлигини.\nБолаларни айниқса ўлим ҳақидаги саволлар кўп қизиқтириши мумкин. Улардаги ўлим ҳақидаги саволар эса Худованд ва жаннат, ҳамда шайтон ва дўзах ҳақида гапириб беришимиз учун айни муддаодир. Азизлар, яна радио тўлқинлари орқали учрашгунча хайр саломат бўлинглар.\nЎринлари алмашган мехр-мухаббат\nШартсиз ва самимий мухаббат


24 июн 2020, 10:03\nКоронавирус беморлари сони 6700 нафардан ошди\nКоронавирус беморлари сони 93 нафарга ортиб, жами 6755 кишини ташкил этмоқда. Янги ҳолатларининг 51 нафари Карантин марказидаги фуқаролар орасида, 37 нафари Тошкент шаҳрида ва 5 нафари Тошкент вилоятида қайд этилди.\n23 июн 2020, 23:43\n127 кишида коронавирус аниқланди (жами — 6662)\n6 соат ичида 127 кишида коронавирус инфекцияси аниқланиб, жами ҳолатлар 6662 тага етди. Янги ҳолатларнинг 79 таси карантин марказларида аниқланган бўлса, қолганлари 9 та ҳудудда қайд этилди. Кунлик ўсиш — 201 та.\n23 июн 2020, 18:55\nЖаҳоннинг биринчи ракеткаси Новак Жокович коронавирус юқтириб олди\nСербиялик теннисчи, жаҳоннинг биринчи ракеткаси Новак Жокович коронавирус инфекциясини юқтириб олди. Жокович томонидан яқинда ташкиллаштирилган Adria Tour теннис мусобақаси бошқа теннисчида коронавирус аниқланганлиги боис тўхтатилган эди. Ушбу мусобақада асли ўзбекистонлик бўлган пианино устаси Лола Астанова мусиқий чиқиш билан иштирок этган эди.\n23 июн 2020, 17:08\nЯна 35 нафар кишида коронавурус аниқланди (жами — 6535)\nКоронавирус ҳолатлари 35 тага кўпайиб, жами 6535 нафарга етди. Янги ҳолатларнинг 21 нафари Карантин марказидаги фуқаролар орасида, 6 нафари Тошкент вилоятида, 5 нафари Тошкент шаҳрида ва 3 нафари Сирдарё вилоятида қайд этилган. Кун давомида мамлакатда 74 та янги COVID-19 ҳолати тасдиқланди.\n23 июн 2020, 11:50\nДунё бўйлаб коронавирус беморлари сони 9 млндан ошди\nДунё бўйлаб аниқланган коронавирус ҳолатлари 9 млндан ошди. Бунда, 4,5 млн нафар бемор COVID-19 инфекциясидан соғайган ва 472 минг нафари эса ҳаётдан кўз юмган. Шунингдек, АҚШ, Бразилия ва Россияда энг кўп коронавирус билан зарарланиш ҳолатлари қайд этилган.\n23 июн 2020, 10:12\nКоронавирус беморлари сони 6500 нафарга етди\nКоронавирус беморлари сони 39 нафарга ортиб, жами 6500 кишини ташкил этмоқда. Янги ҳолатларининг 15 нафари Карантин марказидаги фуқаролар орасида, 13 нафари Тошкент шаҳрида, 11 нафари Сурхондарё вилоятида қайд этилди.\n23 июн 2020, 02:05\nКоронавирусга чалинганлар сони кун давомида 146 кишига кўпайди\nЎзбекистонда кун давомида 146 кишида коронавирус аниқланиб, жами ҳолатлар сони 6461 тага етди. Уларнинг 4450 нафари соғайган, 1992 нафари даволананишда. 4 беморнинг аҳоли ўта оғир.\n22 июн 2020, 17:04\nКоронавирус ҳолатлари 6400 тадан ошди\nЎзбекистонда коронавирус ҳолатлари сони 43 тага кўпайиб, жами 6401 тага етди.\n22 июн 2020, 16:36\n21 июнь куни аҳоли орасидан кимларнинг COVID-19 юқтирганига аниқлик киритилди\nСоғлиқни сақлаш вазирлиги 21 июнь кимлар коронавирус юқтириб олганига қисман аниқлик киритди. Инфекция аниқланганлар орасида «Ўзбекистон ҳаво йўллари» учувчиси, «Ипотекабанк» ходими, иссиқхона ишчилари ва бошқалар бор.\n22 июн 2020, 13:16\nБишкек ва Олмаота ҳокимларида коронавирус аниқланди\nҚозоғистоннинг Олмаота вилояти ҳокими Омондиқ Баталов ва Бишкек ҳокими Азиз Суракматовнинг коронавирус учун топширган тестлари натижалари ижобий чиқди.\nКоронавирус беморлари сони 6358 нафарга етди\nКоронавирус беморлари сони 43 нафарга ортиб, жами 6358 кишини ташкил этмоқда. Янги ҳолатларининг барчаси Карантин марказидаги фуқаролар орасида аниқланган.\n21 июн 2020, 18:34\nКоронавирус беморлари сони 6272 нафарга етди\nКоронавирус ҳолатлари 56 тага кўпайиб, жами 6272 нафарга етди. Кун давомида мамлакатда 119 та янги COVID-19 ҳолати тасдиқланди.\nКоронавирус беморлари сони 6200 нафардан ошди\nКоронавирус беморлари сони 63 тага ортиб, жами 6216 нафарни ташкил этмоқда. Аниқланган аксарият ҳолатлар Карантин марказидаги фуқаролар орасида аниқланди.\nКоронавирус беморлари сони 6100 нафардан ошди\nКоронавирус ҳолатлари 94 тага кўпайиб, жами 6119 нафарга етди. Янги ҳолатларнинг 69 нафари Карантин марказидаги фуқаролар орасида, қолган 25 нафари аҳоли орасида ва бемор билан мулоқотда бўлганларда аниқланди. Кун давомида мамлакатда 173 та янги COVID-19 ҳолати тасдиқланди.\n20 июн 2020, 10:02\nКоронавирус беморлари сони 6 минг нафардан ошди\nКоронавирус беморлари сони 79 нафарга ортиб, жами 6025 кишини ташкил этмоқда. Янги ҳолатларининг 70 нафари Карантин марказидаги фуқаролар орасида, 9 нафари Тошкент вилоятида хориждан кириб келган халқаро юк ташувчи автомашина ҳайдовчиларида аниқланган.\nКоронавирус ҳолатлари сони 5920 тага етди (+65)\nЎзбекистонда яна 65 кишида коронавирус инфекцияси аниқланиб, жами ҳолатлар 5920 тага етди. Янги ҳолатлар Тошкент шаҳри, Хоразм, Тошкент, Наманган ва Андижон вилоятлари қайд этилди.\n19 июн 2020, 16:42\nТуғилган кун нишонланиши сабаб 13 киши коронавирусга чалинди\nКоронавирус аниқланган пойтахтлик фуқаронинг туғилган кун муносабати билан ўтказган тадбирида иштирок этган 13 нафар оила аъзоси ва қариндошларига коронавирус юққани маълум бўлди.\nПрезидент: Конституциянинг 70−75-моддалари ўзгартирилмайди (1)


Таэквондочиларимиз Россия очиқ чемпионатини саккизта медаль билан якунлашди\nМосква шаҳрида таэквондо бўйича Россия очиқ чемпионати ўз якунига етди. Қувонарлиси, иккинчи кун беллашувларида ҳам терма жамоамиз вакиллари 4 та медаль қўлга киритишга муваффақ бўлдилар.\nНикита Рафалович -80 килограмм вазн тоифасида барча рақибларини мағлубиятга учратиб, олтин медални қўлга киритган бўлса, Чарос Қаюмова (-53 кг) ҳамда Озода Собиржонова (-57 кг) финалда имкониятни бой бериб қўйишди. Шунингдек, -49 килограмм вазн тоифасида Мадинабону Маннопова бронза медали билан тақдирланди.\nЭслатиб ўтамиз, мусобақанинг биринчи кун дастурида терма жамоамиз вакиллари 4 та олтин медалга эга бўлишган эди. Шу тариқа, таэквондочиларимиз мазкур турнирда 5 та олтин, 2 та кумуш ва 1 та бронза медалларини жамғардилар.


Ҳиндистонда коронавируснинг иккинчи тўлқини билан параллел равишда яна бир хавфли касаллик – мукоромикоз ёки “қора моғор” эпидемияси авж олмоқда.\nХабарларга кўра, ушбу касаллик коронавирусга чалинганлар ёки ундан тузалганлар орасида кўп учрамоқда. Касаллик тупроқ, ўсимлик, гўнг ва чириётган мева-сабзавотларда учровчи моғор таъсирида келиб чиқади. Иммунитетнинг пасайиши мукоромикоз ҳолатларига олиб келиши мумкин.\nМумбайлик шифокор Акшай Наирнинг айтишича, мукоромикоз билан касалланишлар сонининг ўсиши коронавируснинг оғир шаклларини даволашда қўлланувчи стероидлар қабул қилиниши билан боғланган бўлиши мумкин. Стероидлар коронавирус келтириб чиқарадиган ўпка яллиғланиши даражасини камайтиради, бироқ иммунитетни пасайтиради ва қондаги шакар миқдорини оширади. Мукоромикоз билан коронавирусдан соғайгандан тахминан 12-15 кун ўтиб касалланиш қайд қилинмоқда.\n“Қанд касаллиги иммун тизимини заифлаштиради, коронавирус эса буни янада чуқурлаштиради. Сўнгра коронавирусга қарши курашда қўлланувчи стероидлар оловга ёнилғи сепгандек таъсир кўрсатади”, деб таъкидлаб ўтган мутахассис.\nМукоромикоз кам учровчи касаллик бўлиб, у билан касалланганларда бурун битиши ва бурундан қон кетиш; кўз шишиши ва унда оғриқ; қовоқлар осилиши; кўришдаги муаммолар ва кўриш қобилиятини йўқотиш каби симптомлар кузатилади. Бурун атрофида қора доғлар пайдо бўлиши мумкин.\nНаирнинг маълум қилишича, у апрел ойида ушбу касалликдан азият чекаётган 40га яқин беморни қабул қилган. Улардан аксарияти коронавирусдан соғайган диабетиклар бўлган. Улардан 11 нафарининг кўзини жарроҳлик йўли билан олиб ташлашга тўғри келган.\nМутахассиснинг таъкидлашича, кўпчилик беморлар кўзлари ожизлашиб қолгандагина мурожаат қиладилар ва шундан кейин инфекция мияга ўтиб кетмаслиги учун уларнинг кўзларини олиб ташлашга тўғри келмоқда.\nБаъзи ҳолатларда беморларнинг иккала кўзи ҳам олиб ташланмоқда. Шунингдек, шифокорлар касаллик организмга тарқалиб кетмаслиги учун жағ суягининг бир қисмини олиб ташлашига ҳам тўғри келмоқда.\nТаъкидланишича, ушбу касаллик қанд касаллиги, ОИВ/ОИТС ва саратондан азият чекувчилар учун ўта хавфли ҳисобланади. Мукоромикоздан ўлим даражаси 50 фоизгача етиши мумкин.


Залмай Ҳалилзод: Афғонистонда барқарорликни таъминлаш бутун жаҳон ҳамжамияти учун муҳим\nАҚШнинг Афғонистондаги ярашиш масалалари бўйича махсус вакили Залмай Ҳалилзод Афғонистонда тинчлик ўрнатишга оид долзарб жараёнлар хусусида қуйидагиларни сўзлаб берди:\n– Аввало Ўзбекистонга яна келганим ва Президент Шавкат Мирзиёев билан Афғонистонда барқарорликни таъминлаш масалалари юзасидан музокара ўтказганимдан ғоят мамнунман. Бугунги кунда Афғонистонда тинчлик ўрнатиш борасида сезиларли ишлар амалга оширилмоқда. Жумладан, ушбу мамлакатни тиклаш бўйича ҳукуматлараро ва Толибонлар вакиллари билан бир қатор учрашувлар ўтказилди. Ушбу мулоқотларда Афғонистон бундан буён АҚШ ва бошқа давлатларга таҳдид соладиган халқаро терроризмга замин бўлишига йўл қўймаслик борасида самарали мулоқотлар олиб борилди. Энг асосийси, музокаралар афғонларнинг ўзи иштирокида ўтказилмоқда.\nАпрель ойида Доҳада ўтадиган учрашув ҳам Афғонистонда тинчликка эришишда навбатдаги муҳим қадам бўлади. Ушбу юртда тинч сиёсий жараённи бошлашда Афғонистон ҳукумати ва Толибонлар билан бирга янги Афғонистон вакиллари деб аталаётган ёшлар ва хотин-қизлар ҳам иштирок этади.\nЎзбекистон қўшни мамлакатда тинчлик ўрнатиш масаласида фаол ташаббусларни илгари сурмоқда. Жумладан, Доҳа учрашувидан сўнг Самарқандда ўтказилиши кутилаётган навбатдаги музокара шундан далолатдир.\nБиз Президент билан афғон диёрида вазиятни барқарорлаштириш ва иқтисодиётни қайта тиклашда халқаро ҳамжамият саъй-ҳаракатларини самарали мувофиқлаштириш масалалари бўйича ҳам фикр алмашдик.\nАфғонистонда барқарорликни таъминлаш нафақат минтақа, балки бутун жаҳон ҳамжамияти учун жуда муҳим. Чунки уруш ҳаракатларининг тўхтатилиши халқаро терроризм ва экстремизмнинг олдини олишга, Афғон диёрининг бошқа мамлакатлар учун ўз эшикларини очишига замин яратади. Бу, ўз навбатида, минтақавий ҳамкорликни ривожлантириш, Марказий Осиёни Жанубий Осиё мамлакатларига интеграциялаштиришда янги имкониятлар очади.


Рубл еврога нисбатан қадрсизланаяпти\n06 декабр 2020, Тошкент вақти: 06:32\nРоссия рубли еврога нисбатан рекорд даражада ўз қийматини йўқотди. Кеча рубл еврога нисбатан қарийб икки ярим фоизга арзонлашиб бир евронинг қиймати 42 рублга яқинлашиб қолди.\nЖаҳон молиявий инқирози сабабли нефт нархининг пасайиши ва Россиядан жуда катта миқдорда валютанинг чиқиб кетиши ортидан Россия пули кучли босим остида қолиб кетди ва август ойидан буён рубл 20 фоизга қадрсизланди.\nКеча Москвада ҳукумат аъзолари йиғинида гапирган бош вазири Путин Россия узоқ муддатли иқтисодий режаларидан воз кечмаслигини таъкидлади.\n- Оғир шароитда ишлаш турғунлик, тушкунлик ёки келажакка ишончсизликка олиб келмаслиги керак. Аксинча, оғир меҳнат қондаги адриналин даражасини ошириши керак. Зеро, бу ҳар бир одам учун ўз имкониятларини рўёбга чиқариш, ўз самарадорлигини кўрсатиш учун зўр фурсатдир, – деди Владимир Путин.


Иффатни топтаётган мода - Hidoyat.uz\nАсосий саҳифа Мақолалар Иффатни топтаётган мода\nЧоп этилди Fevral 5, 2019 Иффатни топтаётган модаda fikr bildirishni o'chirish\nОчиқ-сочиқ кийиниш, айримлар даъво қилаётгандек, эркинлик ёки тараққиётни англатмайди. Балки бу қолоқликнинг, маданиятсизликнинг белгисидир. Бу ҳақда Аллоҳ таоло шундай марҳамат қилади:\n«Илгариги жоҳилиятнинг очиқ-сочиқлиги каби очиқ-сочиқ юрманг» (Аҳзоб сураси, 33-оят).\n«Эй Одам болалари! Шайтон ота-онангизни авратларини ўзларига кўрсатиш учун устиларидан либосларини ечиб, жаннатдан чиқарганидек, сизни ҳам фитнага солмасин. Албатта, у ва унинг тўдаси сизни сиз кўрмайдиган томондан кўради. Биз, албатта, шайтонларни иймон келтирмайдиганларга дўст қилганмиз. Қачон бирор фаҳш иш қилсалар: «Ота-боболаримизни шунинг устида топдик ва буни бизга Аллоҳ буюрган», дерлар» (Аъроф сураси, 27 28-оятлар).\nАлбатта, аёл кишининг ташқи кўриниши муҳим аҳамиятга эга, яъни гўзал бўлиши лозим, зеро, Набий соллаллоҳу алайҳи ва саллам айтганларидек: «Албатта, Аллоҳ гўзалдир, гўзалликни севади». Лекин бу ички олам гўзаллигига, ахлоқий зийнатга ҳамоҳанг кечиши даркор.\nАллоҳ таоло аёлларга зийнатни ҳаром қилмаган:\n«Сен: «Аллоҳ Ўз бандаларига чиқарган зийнатларни ва покиза ризқларни ким ҳаром қилди?!» деб айт. Сен: «Улар дунё ҳаётида иймон келтирганларга, қиёмат кунида эса фақат ўзларига хосдир», деб айт» (Аъроф сураси, 32-оят).\nБироқ шуниси аниқки, қиз боланинг эгнидаги либос унинг шахсияти, маънавияти ва ички дунёсининг инъикосидир. «Қалбим пок бўлса бўлди-да», деган даъво билан яримяланғоч кийиниб юриш қуруқ даъво, ўз-ўзини алдашдан бошқа нарса эмас.\nАёл кишига инсоний хусусиятлари, руҳий ва ахлоқий гўзалликлари, шахсияти, ҳатто либоси ҳам бир четда қолиб, фақат қуруқ ҳузурбахш жисмдан иборат деб қараш, у билан шу асосда муомалада бўлиш уни таҳқирлашдан ўзга нарса эмас.\nМода борасидаги хатарли жиҳатлар:\nҲозирги кунда кўплаб хотин-қизларимиз ўз миллий кийимларимиздан воз кечиб, кийинган-кийинмаганининг, ҳатто эркак ёки аёллигининг ҳам фарқига бориб бўлмайдиган яримяланғочларга эргашиб кетишмоқда.\nИккинчи: ҳойҳавас, исроф ва совуриш.\nҲар бир мавсумга хос кийимлар, ранг-баранг ва турли кўринишдаги моделлар, урфдаги либосларни намойиш этувчи телеканаллар, бошқа кўпгина телеканаллардаги либослар рекламаси билан шуғулланувчи кўрсатув ва дастурлар, электрон сайтлар – буларнинг барчаси аслида исрофнинг бир кўринишидир. Мисол учун, «Стил» номли биргина сайт дунёдаги 250 та мода уйини ўз ичига олган. Ушбу сайтнинг асосий мақсади – базм либосидан тортиб, чўмилиш либосигача, кийиниш усулларини, яъни аёлларнинг ташқи кўринишларини бошқаришдир.\nБиз, ҳар соҳада Европага тақлид қилишга, мода кетидан қувишга ўрганиб қолган халқлар эса мазкур мода уйларидан нима улоқтирилса, ўшани шавқу завқ билан, кўзимизга суртиб сотиб олмоқдамиз. Чунки одамлар бизни қолоқ, маданиятсиз деб «айблашларини», шарманда бўлишни хоҳламаймизда. Биз истеъмолчи қора бозор вакиллари бўлганимиз учун мода уйлари ўз ишлаб чиқарган маҳсулотларини бир чеккадан бозорларимизга, дўконларимизга тўкиб ташлайди. Биз эса, гўёки уларни сотиб олишга мажбурмиз. Кийинишга бўлган бундай кўр-кўрона муносабат моддий имкониятларимизни, мол-дунёмизни совурмоқда. Бу ҳол ортиқча сарф-харажат, исрофгарчилик, кибр каби салбий оқибатларни келтириб чиқармоқда. Ҳатто қизларимиз бир марта кийган либосини бошқа муносабат билан иккинчи марта кийишдан уяладиган бўлиб қолишди. Тўйлар, байрам кечалари, турли йиғинлар либослар кўргазмасига айланиб улгурди.\nБиз яшаётган ушбу асрда компьютер технологиялари соҳасида, идора қилиш услубида, турли-туман маълумотлар тўплашда, илм-маърифат соҳасида фойдали янгиликлар ниҳоятда кўпайди. Бироқ ташқи кўринишда кўр-кўрона тақлид қилиш аср билан ҳамнафас бўлиш дегани эмас. Балки ҳамнафаслик давр руҳиятини тушуниш, унинг энг олис қирраларини-да билиш, ҳақиқий, фойдали, илмий, асос нарсаларга эҳтимом бериш билан бўлади, юзакилик, шаклу шамоилни ўзлаштириш билан битмайди.\nБиз мусулмон бўлмаган халқларнинг ўз миллатига хос либос ва кийимларга алоҳида эътибор беришларини кўрамиз. Ҳатто сафарда ҳам, бошқа юртларга кўчиб борсалар ҳам, ўзларининг миллий кийимларини тарк этишмайди. Улар, айниқса кийиниш борасида бошқаларга тақлид қилишни ёқтирмайдилар, ўз маданий ва ижтимоий хусусиятларини муҳофаза қиладилар. Аммо мусулмонларга нима бўлганки, қадимдан бобо-момоларидан мерос бўлиб келаётган миллий либосларни фақат фестивалларда, миллий байрамларда кийиладиган кийимларга айлантириб олишган.\nТўғри, бу билан биз қиз бола момосининг кийимини кийиши шарт, демоқчи эмасмиз. Ислом маълум бир рангни ёки махсус бир либосни кийишни фарз қилмайди. Бироқ у кийимда маълум сифатлар бўлишини шарт қилади ва ўз тобеларидан онгли бўлишни талаб қилади.\nЛибос инсон танасини иссиқ ва совуқдан тўсадиган бўлиши, аврат саналадиган аъзоларни беркитадиган бўлиши, шаҳватни қўзғатишга сабаб бўлмаслиги шарт.\n«Батаҳқиқ, сизларга авратингизни тўсадиган либос ва зийнат либосини нозил қилдик. Тақво либоси – ана ўша яхшидир» (Аъроф сураси, 26-оят).\nИсломда либос қарши жинсдагиларнинг жинсий майлини қўзғатмайдиган, баданнинг шаклини, рангини билдириб турмайдиган, танадаги аъзоларни бўрттириб кўрсатмайдиган бўлиши лозим. Акс ҳолда кийимдан кўзланган асосий мақсад – авратларни тўсиш рўёбга чиқмайди. Фақат ётоқхонада кийиладиган кийимларга бу каби шартлар қўйилмайди. Зотан, либос ҳаёга, иффатга, эркак ва аёл ўртасидаги алоқаларнинг соф инсоний суратда кечишига ундаши керак. Шунинг учун ҳам иффат асосида кийиниш бахтсаодат руҳини акс эттиради.\nЙигит орияти уйғоқ бўлсин\n“Туширувчиларнинг энг яхшисисан”\nБир куни Аъмаш бир гуруҳ кишилар даврасида ўтирган эди. Уларга …


9 июнь куни Ўзбекистонда кутилаётган об-ҳаво маълумоти » Ўзбекистон янгиликлари – Zamin.uz\n08 июнь 2019, 19:45\nРеспублика Гидрометеорология марказининг хабар беришича, 9 июнь куни Тошкент шаҳрида ҳаво ўзгариб туради, ёғингарчилик бўлмайди. Шарқдан секундига 3-8 метр тезликда шамол эсади. Кечаси 18-20 даража, кундузи 31-33 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 13-18 даража илиқ, кундузи 25-30 даража иссиқ бўлади.\nБухоро ва Навоий вилоятида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 15-20 даража илиқ, кундузи 28-33 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 15-20 даража илиқ, кундузи 28-33 даража иссиқ бўлади.\nҚашқадарё ва Сурхондарё вилоятида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 17-22 даража илиқ, кундузи 32-37 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик бўлмайди. Ғарбдан секундига 7-12 метр тезликда шамол эсади. Кечаси 15-20 даража илиқ, кундузи 28-33 даража иссиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда қисқа муддатли ёмғир ёғиб, момақалдироқ бўлиши мумкин. Ғарбдан секундига 7-12 метр тезликда шамол эсади. Кечаси 10-15 даража илиқ, кундузи 18-23 даража иссиқ бўлади.\nЯнгиликлар » Ўзбекистон » 9 июнь куни Ўзбекистонда кутилаётган об-ҳаво маълумоти\n21:18 26 сентябрь куни Ўзбекистонда кутилаётган об-ҳаво маълумоти


Абу Ҳанифа (р.а.)нинг заковати | FargonaZiyo.uz\nРамазон туҳфаси: Сурхондарёда масжидлар сони яна биттага кўпайди\nМуфтий ҳазрат AҚШ Тинчлик институтида нутқ сўзлади\nАбу Ҳанифа (р.а.)нинг заковати\nIn: МАҚОЛАЛАР, РУКНЛАР, ЯНГИЛИКЛАР\nМусулмонлар оммасига Имоми Аъзам номи ила машҳур бўлган бу зот ҳақида кўплаб мақолалар ва китоблар битилган. Биз эса, у кишининг ибратли ҳаётлари билан қисқача танишиб чиқишни мақсад қилдик.\nАбу Ҳанифа Нўъмон ибн Собит ибн Зутий Куфа шаҳрида саксонинчи ҳижрий санада таваллуд топдилар. У киши аҳли суннанинг фикҳий йўналишдаги мазҳаббошилари ичида энг аввал туғилганларидир. У кишининг оталари Собит ибн Зутий асли форс бўлган. Боболари эса асли Қобуллик бўлган. Оталари Термиз, Насаф ва Анбор шаҳарларида яшаб охири Куфада қарор топган ҳамда Абу Ҳанифа айни шу шаҳарда дунёга келганлар. Абу Ҳанифа раҳматуллоҳи алайҳнинг оталари Али розияллоҳу анҳу билан учрашган ва ўзига ҳамда зурриётига барака сўраб, у кишининг дуоларига мушарраф бўлган.\nКўплаб тарихчилар Имоми Аъзамни тобеъинлардан кейинги авлод мусулмонларидан дейдилар. Баъзилар эса у кишини тобеъин бўлганлари, саҳобалардан Анас ибн Молик розияллоҳу анҳуни кўриб, у кишидан «Талаби илм ҳар бир мусулмонга фарздир» ҳадисини ривоят қилганларини таъкидлайдилар. Шунингдек, Абу Ҳанифа раҳматуллоҳи алайҳ Абдуллоҳ ибн Абу Авфо, Восила ибн ал-Асқаъ, Омир ибн Восила розияллоҳу анҳум каби саҳобалар билан ҳам кўришган, аммо уларнинг суҳбатларида бўлмаганлар. Саҳобани кўрган шахс тобеъин бўлади, деган уламолар Абу Ҳанифа рахматуллоҳи алайҳ тобеъин дейдилар. Саҳобани кўрсаю, суҳбатини топмаса, тобеъин бўлмайди, дейдиган уламолар Абу Ҳанифа раҳматуллоҳи алайҳ тобеъин бўлмаган дейдилар.\nАбу Ҳанифа раҳматуллоҳи алайҳ ўша вақтнинг йирик шаҳри бўлган Куфада ўсдилар. Кичикликларида қироат устозларининг бошлиги имом Осимдан Қуръони каримни ёд олдилар. Ёшликларидан таҳсили илм қилдилар, бир вақтнинг ўзида ипак сотиб касб ҳам қилар эдилар. Илм мажлисларидан кўра бозорда кўп бўлардилар. Кўпчилик эса, у кишидаги ақл заковот ва ўткир зеҳн ила илмга уриниш лозимлигини таъкидлар эди. Охири бу фикр Абу Ҳанифанинг ўзларига етказилди.\nИбн Ҳажар ал-Маккий ёзади: «Абу Ҳанифа айтдики: «Бир куни Шаъбийнинг олдидан ўтиб қолдим. У ўтирган экан. У мени олдига чақириб: «Кимга аралашасан?» деди. «Бозорга аралашаман», дедим. «Бозорни айтаётганим йўк. Уламоларга аралашишни айтмокдаман», деди. «Мен уларга оз аралашаман», дедим. «Ундоқ қилма! Илмга назар сол! Уламолар мажлисига бор! Мен сенда сергаклик ва ҳаракатни кўрмокдаман», деди. Унинг гапи менга таъсир қилди. Бозорга боришни тарк қилиб, илм олишни бошладим. Унинг сўзи ила Аллоҳ менга манфаат берди». Дастлаб у кишидан ақоид илмини ўрганиб, сўнг калом илмида донг таратдилар.\nЯҳё ибн Шайбондан қилинган ривоятда Абу Ҳанифа раҳматуллоҳи алайҳ қуйидагиларни айтганлар: «Мен каломда тортишиш қобилияти берилган одам эдим. Бир муддат унга аралашиб юрдим, талашдим, тортишдим. Хусумат ва мужодала соҳибларининг кўплари Басрада эди. Бас, Басрага йигирма мартадан ортиқроқ бордим. Бир йил, ундан кўп ёки озроқ турдим. Хаворижларнинг Абозия, Суфрия деган тоифалари ва бошқалар билан низолашдим. Ўша пайтда илмларнинг афзали калом илми деб билардим. Бу илм диннинг аслидир, дердим. Унда бир муддат умрим ўтганидан кейин ўзимни ўзим тергадим…».\nАбу Ҳанифа раҳматуллоҳи алайҳнинг шогирдлари имом Зуфар ибн Хузайл у кишидан қуйидагиларни ривоят қилади: «Абу Ҳанифа шундай деганларини эшитдим: «Каломга назар солар эдимки, ҳатто бунда менга бармоқ ила ишора қилинадиган даражага етдим. Биз Ҳаммод ибн Сулаймоннинг ҳалқаси яқинида ўтирар эдик. Бир куни бир аёл келиб: «Бир кишининг чўри хотини бор. Суннатга мувофиқ талоқ қилмоқчи бўлди. Неча талоқ килади?» деди. Ҳаммоддан сўрашга ва қайтиб келиб менга хабарини беришга амр қилдим. У Ҳаммоддан сўради. У: «Ҳайздан ва жинсий яқинликдан пок бўлганда бир талоқ кўяди. Сўнг икки марта ҳайз кўргунча тек қўяди. Қачон ғусл қилса, бошқа эркаклар учун ҳалол бўлади», деди. Аёл қайтиб кетди. Мен, каломга ҳожатим йўқ, дедимда кавушимни олиб Ҳаммоднинг олдига ўтирдим. Унинг масалаларини эшитар ва гапини ёдлаб олар эдим. Эртасига қайтарса, мен ёдлаб олган бўлардим. Бошқалар хато қилишар эди. Бас, у «халқанинг бошида, менинг рўпарамда Абу Ҳанифадан бошқа ҳеч ким ўтирмасин!» дерди».\nЁзёвон тумани»Баҳоуддин Нақшбанд» масжиди имоми-хатиби\nPrevious Post: Водийлик зиёратчилар билан муфтий ҳазратлари иштирокида учрашув ўтказилди\nNext Post: Жиноятчиликнинг олдини олиш долзарб вазифа\nФарғонада таровеҳ файзи\n17:58 26 May 2019\nБугун, 26 май куни якунланадиган хатмоналар\n15:14 26 May 2019\n13:07 26 May 2019\n25 май шанба куни Фарғона вилоятидаги 18 та масжидларда хатми Қуръонлар якунланади\n15:57 25 May 2019\nҚайси бири афзал: таровеҳми ёки қазо намозлар?\n23:11 24 May 2019\n22:22 24 May 2019\nҚува тумани «Абу Ҳанифа» масжидида хатми Қуръон якунланди (фоторепортаж)\nҚувасой шаҳридаги «Ислом» масжидида таровеҳ шукуҳи\n«Саид Жалолхонтўра» масжидида таровеҳ файзи (фотожамланма)


ЎзА - КОВРАКНИНГ БЕБАҲО ХУСУСИЯТИ: у женшендан устунми?\nКОВРАКНИНГ БЕБАҲО ХУСУСИЯТИ: у женшендан устунми?\nКоврак (Ferula) туркуми вакиллари зирадошлар оиласига мансуб ўсимлик бўлиб, унинг ер юзида 170 дан зиёд турлари мавжуд. Ўрта Осиёда 110 дан ортиқ, мамлакатимизда эса 50 та тури учрайди. Смола-елим олиш учун асосан 10 тури ишлатилади. Булар сассиқ коврак, Кўҳистон ковраги ва бошқа номдаги ковраклардир. Бу турлар ташқи марфологик жиҳатдан бир-бирларига жуда ҳам ўхшаб кетади, аммо табиатда сассиқ коврак (Ferula assa-foetida L.) кенг тарқалган бўлиб, елим-смола асосан шу турдан олинади.\nКовракнинг фойдали хусусиятлари бизга аввалдан маълум бўлган бўлиб, Абу Али ибн Сино, Беруний каби алломаларимиз адабиётларида турли касалликларни даволашда ундан тайёрланган дори воситалари ва парҳез таомларни қўллаш тавсия қилинган.\nҲудудимизда бу ўсимлик март-апрель ойларида гуллайди, меваси апрель-майда пишиб етилади. Ўсимлик кўп йиллик ҳисобланади, ер устки қисмлари ўсиш муҳити ва об-ҳаво шароитига қараб 1,5-2 ой яшайди. Ковракнинг бўйи 1,5-2 метргача, илдизи йўғон 15-20 см.гача етади, лавлагисимон чуқур жойлашган. Баҳор мавсумида ҳали тўлиқ етилмаган илдизидан маҳаллий аҳоли томонидан кўк сомса, бичак каби таомлар тайёрланади.\nЮқорида ёзилганидек, смола-елим олиш учун асосан 10 тури ишлатилади, булар сассиқ коврак, рова, куҳистон ковраги ва бошқа номдаги ковраклар ҳисобланади. Табиатда сассиқ коврак (Ferula assa-foetida) кенг тарқалган бўлиб, республикамизда тайёрланиб, истеъмолчиларга етказиб берилаётган смола-елим асосан шу турдан олинади.\nКўз касалликларида катарактани бошланғич босқичларини самарали даволаш, заҳарли ҳашаротлар чаққанда эса заҳарли таъсирини камайтиришда қўллаш мумкин.\nКоврак ўсимлиги томир тортиши, ўпка сили, ўлат, захм, кўк йўтал каби бошқа хасталикларни даволовчи доривор ўсимлик ҳисобланиши билан бирга инсонга қувват берувчи, энергетик балансни ва тонусни тикловчи восита ҳам ҳисобланди.\nАна шулар боис тажрибали табиблар, шифокорлар ковракни ҳаётбахш женшендан устун ҳисоблашган.\nХитой, Ҳиндистон ва бошқа Осий давлатларида коврак маҳсулотларидан таом тайёрлашда кенг қўлланилади. Коврак смола елимидан олинган кукуни зиравор сифатида, пиёз ва саримсоқ ўрнини босувчи сифатида таомга қўшилади. Овқат ҳазм қилишни кучайтириши сабабли, ҳинд халқида коврак қўшилса, ошқозон михни ҳам ҳазм қилиб юборади, деган машҳур ибора юради. Ҳазм бўлиши қийин бўлган таомларни тайёрлашда таомга албатта қўшилади. Иштаҳани очиш билан бирга дам ҳосил бўлиш, кекиришни хам йўқотади.\nТабиий ҳудудларда ўсувчи ковракни эса асраб- авайлаш, йўқолишига олиб келувчи ҳар қандай ҳаракатларга йўл қўймаслик ҳам долзарб масаладир. Энг муҳими, коврак етиштириш, қайта ишлаш сердаромад бўлиб, уни ривожланиши, янги иш ўринлари яратилиши иқтисодиётимизга ижобий самара беради.


Қозоғистонда қайта тикланадиган энергетика соҳасига қанча сармоялар жалб қилинди\n9 Февраль 12:16\nNUR-SULTAN. Kazinform – ҚР Энергетика вазири Нурлан Ноғаев бугун Ҳукумат йиғилишида қайта тикланадиган энергетика соҳасига қанча сармоялар жалб қилинганлигини айтиб ўтди, деб хабар беради Kazinform мухбири.\n«Сўнгги йилларда халқаро молия институтлари ва ташкилотлари билан ушбу соҳага 240 миллиард тенге (ёки 613 миллион АҚШ доллари) миқдорида сармоя жалб қилиш бўйича бир қатор шартномалар ва меморандумлар имзоланди. Шуни таъкидлашни истардимки, ҳозирда «Яшил» энергия соҳасида 10 та мамлакатдан сармоядорлар, шунингдек, Европа тикланиш ва тараққиёт банки, Осиё тараққиёт банки, Осиё инфратузилма инвестициялари банки, Қозоғистон тараққиёт банки каби йирик молия институтлари ишлайди», - деди вазир.\nУнинг сўзларига кўра, «Яшил» энергетика соҳасидаги инвесторлар Эни ва Тотал каби йирик нефт компаниялари Қозоғистонда қайта тикланадиган энергия манбалари бўйича бир қатор лойиҳаларни амалга оширди ва ушбу соҳани янада ривожлантириш бўйича аниқ режаларга эга.\n#ҚР Энергетика вазирлиги #Молия


60 дан ортиқ давлат Афғонистондаги вазият бўйича таклиф билан чиқди | Qalampir.uz\n60 дан ортиқ давлат Афғонистондаги вазият бўйича таклиф билан чиқди\nОлам\t16 Август 12:07 20977\n67 та давлат ва Европа Иттифоқи “Толибон” Афғонистонда ҳокимиятни қўлга олганидан сўнг, қўшма баёнот билан чиқди. Бу ҳақда “Коммерсантъ” нашри хабар бермоқда.\nУнга кўра, ушбу давлатлар Афғонистондан чиқишни истаганлар учун чегараларни очиқ қолдиришни сўраб, афғон халқига ёрдам беришга тайёрлигини билдирган.\nҚайд этилишича, АҚШ, Европа Иттифоқининг ташқи ишлар бўйича Олий вакили, Буюк Британия, Канада, Германия, Австралия, Польша, Украина, Жанубий Корея, Африканинг айрим давлатлари ва Лотин Америкаси шундай таклиф билан чиққан.\n“Кетишни истаган афғонлар ва чет елликларга рухсат берилиши керак. Йўллар, аэропортлар ва чегараларни очиқ қолдириш ва тинчлик сақлаш керак. Афғон халқи хавфсиз ва қадр-қимматда яшашга лойиқ. Биз уларга ёрдам беришга тайёрмиз”, дейилади мурожаатда.\nБаёнотда давлатлар Афғонистон хавфсизлигини таъминлаш бўйича иш олиб бораётганини таъкидлаган. Улар барча томонларни ҳурмат қилишга ва мамлакатни тарк этиш истагида бўлган чет элликлар ва афғонларнинг хавфсиз, тартибли чиқиб кетиши учун шароит яратишга чақирган. Мурожаатчиларнинг фикрича, Афғонистон ҳукумати одамлар ва уларнинг мулкни ҳимоя қилиш учун жавобгар.\nМаълумот учун, кеча Афғонистонда “Толибон” ҳокимияти ўрнатилди. Ҳаракат бутун мамлакат бўйлаб назорат ўрнатилганини эълон қилди. Шундан сўнг, Президент Ашраф Ғани истеъфога чиқиб, мамлакатни тарк этди. Аммо ҳозирча у қаерга кетгани ноъмалум.\n20 Сентябрь 18:17 53463\n20 Сентябрь 13:55 43088\n19 Сентябрь 11:57 40183\n19 Сентябрь 18:13 38168\n19 Сентябрь 16:53 26014


Самарқанд вилояти. Вилоят ҳокими З. Мирзаев бошқарган йиғилишда ярим йиллик якунлари таҳлил қилиниб, асосий эътибор Президентимизнинг мамлакатимизни 2014 йилда ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида белгилаб берилган устувор вазифалар ижросига қаратилди.\nТаъкидланганидек, ҳисобот даврида вилоят ялпи ҳудудий маҳсулоти 10,5 фоиз ошди. Жумладан, саноат маҳсулотлари ишлаб чиқариш 14, халқ истеъмоли моллари ишлаб чиқариш 6,2, чакана товар айланмаси 12,6, қурилиш-пудрат ишлари 11,1 ва қишлоқ хўжалиги маҳсулотлари 6,5 фоиз ўсди. Ишлаб чиқарилган саноат маҳсулотларининг 36,3 фоизи озиқ-овқат, 22,1 фоизи енгил саноат, 21,8 фоизи машинасозлик ва металлни қайта ишлаш, 4,4 фоизи нефть-кимё, 4 фоизи қурилиш материаллари саноати тармоқларига тўғри келди. Ялпи ҳудудий маҳсулот таркибида кичик бизнес ва хусусий тадбиркорлик соҳасининг улуши 71,9, хизмат кўрсатиш соҳаси улуши 54,3 фоизни ташкил этгани ҳам эътиборга молик.\nЙиғилишда Бандлик дастури доирасида 47 мингдан зиёд янги иш ўринлари яратилгани ва уларнинг асосий қисми қишлоқ жойлари ҳиссасига тўғри келиши айтиб ўтилди. Бу борада тижорат банкларининг кичик корхона ва микрофирмалар ташкил этиш учун ажратган кредит маблағлари муҳим аҳамият касб этди. Хусусан, шу орқали 482 та хизмат кўрсатиш шохобчаси фаолияти йўлга қўйилиб, уларда 1 минг 626 та иш ўрни ташкил қилинди.\nҲисобот даврида ҳудудда 1 минг 258 та кичик бизнес субъекти ташкил этилиб, уларнинг жами сони 15,9 мингтага етди. Кичик бизнес ва хусусий тадбиркорлик субъектларига 501,7 миллиард сўмлик кредитлар ажратилди. Эътиборлиси, бугун вилоятдаги иш билан банд аҳолининг 83,7 фоизи айнан шу соҳада фаолият олиб бормоқда.\nТадбирда фаол инвестиция сиёсати ҳамда иқтисодиёт тармоқлари ва соҳаларини модернизация қилиш, техник ҳамда технологик янгилаш бўйича амалга оширилган саъй-ҳаракатларга ҳам эътибор қаратилди. Мазкур даврда барча манбалар ҳисобидан 1 триллион 293 миллиард сўмлик инвестиция ўзлаштирилди.\nТанқидий ва таҳлилий руҳда ўтган йиғилишда эришилган ютуқлар билан бирга, йўл қўйилган камчиликлар ҳам кўриб чиқилди ва уларни бартараф этиш юзасидан аниқ чора-тадбирлар белгилаб олинди.\nСамарқанд вилояти фаоллари йиғилишида Ўзбекистон Республикаси Бош вазирининг биринчи ўринбосари Р. Азимов сўзга чиқди.\nНавоий вилояти. Вилоят ҳокими Э. Турдимов бошқарган йиғилишда жорий йилнинг олти ойи якунларига кўра, ялпи ҳудудий маҳсулот 3,1 фоиз ўсганлиги, аҳоли бандлигини таъминлаш, халқимиз турмуш даражасини юксалтириш йўлида сезиларли натижаларга эришилгани алоҳида қайд этилди. Хусусан, ҳисобот даврида саноат маҳсулотлари ишлаб чиқариш 13,6, истеъмол товарлари ишлаб чиқариш 13,6, қурилиш ишлари 7,1, чакана савдо айланмаси 15,2, хизматлар ҳажми 17,8 фоиз ошди. Шу билан бирга, қишлоқ хўжалигининг барча тармоғида ижобий ўсиш кузатилди. Пировардида ялпи қишлоқ хўжалиги маҳсулотлари ишлаб чиқариш белгиланган режага нисбатан 6,8 фоиз ўсишига эришилди.\nШунингдек, мазкур даврда 20,8 миллиард сўмлик лойиҳалар амалга оширилиб, 133 та кичик бизнес субъекти ташкил қилинди ва натижада 603 та янги иш ўрни яратилди.\nВоҳадаги корхоналарни модернизациялаш ҳамда техник ва технологик қайта жиҳозлаш, замонавий ҳамда юксак технологияларга асосланган ишлаб чиқаришни ташкил этишни жадаллаштириш борасида фаол инвестиция сиёсати юритишга жиддий эътибор қаратилгани ҳам таъкидланди.\nЙиғилишда эришилган ютуқлар эътироф этилиши билан бирга, йўл қўйилган айрим камчиликлар ва уларнинг омиллари чуқур таҳлил қилинди. Ушбу камчиликларни бартараф этиш чора-тадбирлари ҳамда истиқболда амалга ошириладиган устувор вазифалар белгилаб олинди. Навоий вилояти фаоллари йиғилишида Ўзбекистон Республикаси Бош вазирининг ўринбосари Ғ. Ибрагимов сўзга чиқди.\nХоразм вилояти. Вилоят ҳокими П. Бобожонов бошқарган йиғилишда жорий йилнинг биринчи ярим йиллигида вилоятни ижтимоий-иқтисодий ривожлантириш якунлари ҳар томонлама таҳлил этилиб, ҳудудда иқтисодий ўсиш суръатлари таъминлангани таъкидланди. Жумладан, ялпи ҳудудий маҳсулот ҳажми 11,1 фоиз, саноат маҳсулотлари ишлаб чиқариш 30,8, қишлоқ хўжалиги маҳсулотлари етиштириш ҳажми 6,2, қурилиш-монтаж ишлари 3,9 фоиз ўсишига эришилди. Шунингдек, истеъмол товарлари ишлаб чиқариш ҳажми 40,2, маҳаллийлаштирилган маҳсулотлар ҳажми 2,5, чакана товар айланмаси 14,5 ҳамда хизмат кўрсатиш 12,4 фоиз ўсди.\nХоразм вилоятини 2013 — 2015 йилларда ижтимоий-иқтисодий ривожлантириш дастурига мувофиқ, 767 та лойиҳа ўрнига 932 та лойиҳа амалга оширилиб, 251 миллиард сўм миқдорида инвестициялар киритилди ва 5 мингга яқин иш ўринлари яратилди.\nПрезидентимизнинг 2012 йил 22 ноябрдаги “2013 — 2015 йилларда Хоразм вилояти саноати салоҳиятини ривожлантириш дастури тўғрисида”ги қарори ижроси доирасида жорий йилнинг ўтган олти ойи мобайнида қўшимча лойиҳалар билан бирга, қиймати қарийб 271 миллион АҚШ долларига тенг 274 лойиҳа амалга оширилди. Эътиборлиси, мазкур дастур доирасида шу кунга қадар 36 мингдан ортиқ “Damas”, 3 мингга яқин “Orlando” русумли автомобиллар, 119 та экскаватор ва 54 та бульдозер ишлаб чиқарилди. Шунингдек, маиший газ баллони, музлаткич, металл арматуралар, спорт инвентарлари ҳамда кир ювиш кукуни, юқори кучланишли аппаратлар каби янги турдаги маҳсулотлар тайёрлаш йўлга қўйилди.\nДавлатимиз раҳбарининг 2012 йил 6 декабрда имзоланган “Хоразм вилоятининг ободончилик ва аҳоли сув таъминотини тубдан яхшилаш, Урганч шаҳар бош режасини амалга ошириш чора-тадбирлари тўғрисида”ги қарорига асосан, ҳисобот даврида 1 триллион сўмликдан ортиқ қурилиш ишлари бажарилди.\nШунингдек, туризм соҳасида 45,3 миллион АҚШ долларилик 99 та лойиҳа рўёбга чиқарилди.\nЙиғилишда ҳисобот даврида йўл қўйилган камчиликларни бартараф этиш ва йилнинг иккинчи ярмидаги энг муҳим устувор вазифаларни амалга оширишга қаратилган аниқ вазифалар белгилаб олинди.\nХоразм вилояти фаоллари йиғилишида Ўзбекистон Республикаси Бош вазирининг ўринбосари А. Икрамов сўзга чиқди.\nЖиззах вилояти. Жиззах вилояти ҳокими С. Исмоилов бошқарган йиғилишда жорий йилнинг биринчи ярмида саноат соҳасида 94 янги лойиҳа амалга оширилгани ва натижада қўшимча 46 миллиард сўмлик маҳсулот ишлаб чиқарилиб, мингдан зиёд янги иш ўринлари яратилгани алоҳида қайд этилди.\nШу даврда иқтисодиётнинг барча соҳасида ўсиш кузатилди. Жумладан, жами ишлаб чиқарилган 525,9 миллиард сўмлик саноат маҳсулотларининг 37 фоизи ҳудудий корхоналар улушига тўғри келди. Маҳаллийлаштириш дастури асосида эса 28,4 миллиард сўмлик маҳсулот тайёрланиб, 2,1 миллион АҚШ доллари миқдоридаги валюта иқтисод қилинди.\nШунингдек, Бандлик дастури доирасида 24 мингдан зиёд иш ўрни яратилди. Уларнинг 77,5 фоизи қишлоқ жойларда экани эътиборлидир.\nКичик бизнес ва хусусий тадбиркорлик изчил қўллаб-қувватланиши натижасида яна 690 та тадбиркорлик субъекти фаолияти йўлга қўйилиб, уларнинг умумий сони 9 минг 26 тага етди. Тижорат банклари томонидан тадбиркорларга 192 миллиард сўмлик кредит маблағлари ажаратилди. Натижада 20 мингдан зиёд иш ўрни яратилди. Муҳими, ушбу соҳанинг вилоят ҳудудий маҳсулотидаги улуши 63,2 фоизни, аҳоли бандлигида эса 80,3 фоизни ташкил этди.\nЙиғилишда “Кексаларни эъзозлаш йили” Давлат дастури ижроси доирасида 85 миллиард сўмлик маблағ сарфланиб, ёши улуғ инсонларнинг турмуш шароитини янада яхшилаш, улар учун зарур қулайликлар яратиш бўйича белгиланган тадбирлар амалга оширилганига ҳам эътибор қаратилди.\nЖиззах вилояти фаоллар йиғилишида эришилган ютуқлар билан бирга, йўл қўйилган камчиликлар таҳлил қилиниб, уларни бартараф этиш юзасидан аниқ чора-тадбирлар белгилаб олинди.\nМазкур рукндаги бошқа мақолалар: « Инвестиция ва пай фондлари ривожининг ҳуқуқий кафолати\tЖисмоний тарбия ва спортга оид қонунчилик янада такомиллаштирилмоқда »


Қозоғистон президенти мухолифат йиғилишлари олдидан «хабар бериш режими»ни эълон қилди\n21 октябрь куни Қозоғистон Президенти Қосим-Жомарт Токаев, мухолифат тарафдорларининг шанба куни кутилган митинглари олдидан, ўтган йили қабул қилинган тинч йиғинлар тўғрисидаги қонун ҳақида гапирди, бу қонун кўплаб инсон ҳуқуқлари ташкилотлари ва институтлари томонидан танқид қилинди.\n- Биз тинч йиғинлар ҳақида жуда яхши қонун қабул қилдик. Улар нима дейишидан қатъий назар, бу демократия ривожида олдинга ташланган жиддий қадамдир. Ҳеч ким тинч йиғинларга, намойишларга аралашмайди. У ерда ҳамма нарса ёзилган. Ҳатто расмий рухсатномаларни олишнинг ҳожати йўқ. Бу учрашувлар, намойишлар хабарнома режимида ўтказилиши мумкин. Лекин негадир баъзи фуқароларимиз бу кичик талабни бузиш мумкин деб ҳисоблайдилар. Мен огоҳлантираманки, бундай ҳаракатларга ҳуқуқий баҳо берилади, — деди Токаев пайшанба куни Қозоғистон халқи ассамблеяси кенгаши йиғилишида.\n«Бош прокуратуранинг вазифаси фуқароларимизга қонунни тушунтиришни давом эттиришдан иборат бўлиб, барча ҳуқуқни муҳофаза қилиш органлари қонунчилигимизга мувофиқ жамоат тартибини сақлаши керак», — дея қўшимча қилди президент.\nТокаевнинг расмийлар томонидан маъқулланмаган оммавий йиғилишларда қатнашмаслик ҳақида огоҳлантириши, 23 сентябрда сиёсий маҳбусларни озод қилиш, шунингдек, маош ва пенсияларни ошириш учун кутилаётган митинглар арафасида келди. Намойишларни мухолиф сиёсатчи ва чет элда яшовчи собиқ банкир Мухтор Аблязов эълон қилди.\nҲуқуқ ҳимоячиларининг айтишича, шаҳарларда ўтказиладиган йиғилишлар санаси яқинлашар экан, полиция фаолларни ҳибсга олишни бошлаган.\n20 октябрь куни Олмаота маъмурий суди Канаткан Амреновни 5 октябрда Олмаотадаги Интерконтинентал меҳмонхонаси олдида «рухсатсиз пикетда қатнашгани учун» 15 кунга ҳукм қилди, у ерда бир гуруҳ фаоллар сиёсий маҳбусларни озод қилиш ва қамоқ жазосини жорий қилишни талаб қилишди.\n19 октябрь куни Павлодар вилоятининг Оқсу шаҳридаги суд маҳаллий фуқаро Эмберген Қурмоновни 10 суткага қамоққа юборди. Суд маълумотларига кўра, у «23 октябрь куни Аксу шаҳридаги боғда фуқароларни йиғилишга чақирган» видеоси туфайли тинч йиғилиш тартибини бузганликда айбланган.\n20 октябрь куни Олмаотада полиция 23 октябрь куни эрталаб соат 10 да полицияга қўнғироқ қилиш учун чақирув қоғозини топшириш учун фуқаролик фаоли Жулдиз Пўлатованинг ишига келди. Маълум қилинишича, чоршанба куни Актау шаҳрида полиция ходимлари «туҳмат бўйича» маъмурий иш материаллари билан танишиш учун Фемина Виртуте инсон ҳуқуқлари ҳаракати фаоли Улболсин Турдиеванинг ҳузурига келишган. Агар айбдор деб топилса, у 20 кунгача ҳибсга олиниши мумкин.


Ҳайрат ва ҳаваслар кенти — Ishonch Gazetasi\nНеча асрларки, Ер юзининг ёрқин бу нуқтасига ошуфталар сони ортса ортяптики, камаяётгани йўқ. Мустақиллик шарофати билан Самарқанднинг шавкати ва мавқеи бемисл юксалди. Давлатимиз раҳбарининг Самарқанд вилоятида туризмни ривожлантиришга доир ташаббуслари ўз самарасини бермоқда. Туризм индустрияси, туризм иқтисодиёти, қолаверса, бу соҳада ишлаб чиқариш, тақсимот, айирбошлаш сингари муносабатлар тизими яратилди. Бугунги кунда муаззам шаҳар 350 минг хорижий ва 1,5 миллион маҳаллий сайёҳларга мукаммал шароит яратиб бера олиш имконига эга.\nМЕҲМОН МАМНУН БЎЛСИН ДЕБ…\n2018 йил бошида 107 та меҳмонхона фаолият кўрсатган бўлса, ўтган олти ойда 2 та меҳмонхона қуриб ишга туширилди. 28 та лойиҳа бўйича амалий ишлар бошланиб, 12 та меҳмонхона қурилиши ниҳоясига етказиляпти. Тадбиркорлар томонидан оилавий Меҳмон уйлари барпо этишга ҳам алоҳида эътибор қаратилаётир.\n– Мамлакатимизда туризм индустриясини ривожлантиришда хусусий сектор иштирокига ҳам алоҳида эътибор қаратилмоқда. Ана шу ташаббусга мувофиқ шаҳримизда барча талабларга жавоб бера оладиган 5 та Меҳмон уйлари фаолияти йўлга қўйилди, – дейди вилоят туризмни ривожлантириш департаменти, туристик фаолиятни лицензиялаш бўлими бошлиғи Фаррух Ўролов. – Хориждан келадиган сайёҳларга миллий маданиятимизни ўзида тўла мужассам этган хонадон шароити беҳад манзур бўлмоқда.\nКонимех кўчасида истиқомат қилаётган Нуриллаевлар оиласи ана шундай ташаббускорлардан бири. Улар ўз хонадонида ўн кишигача бўлган сайёҳни қабул қилиш қувватига эга «MARXABA MOTEL GOLD» оилавий меҳмон уйини ташкил этишган. Кўрсатилаётган хизматлар сифати ҳам талаб даражасида.\n– Оилавий меҳмонхона ташкил этиш истагида бўлганларга давлатимиз томонидан бир қатор имтиёзлар яратиб берилган, – дейди оилавий меҳмонхона раҳбари Марҳабо Нуриллаева. – Биз ҳар бир меҳмонга мос шарт-шароит яратиб берибгина қолмай, уларнинг шаҳримиз ҳақидаги тасаввурларини бойитишга ҳам интиляпмиз. Чет элликларга заковатли шарқ маданияти, турмуш тарзи, оилавий муносабатларигача ҳайратомуз туюлади. Улар биз билан бир дастурхон атрофида ўтиришни, суҳбат қуришни, шарқона оила бағрида бўлишни жудаям исташади. Урф-одатларимиздан, анъаналаримиздан андоза олишга интилади. Сирасини айтганда, оиладаги маънавий муҳитдан сабоқ олишади.\nБугунги кунда нафақат юртимиз тадбиркорлари, балки хориждаги бир қатор компаниялар ҳам Самарқандда меҳмонхона тизимини такомиллаштириш иштиёқини билдиришган. Хусусан, Туркиянинг «APEAS» компанияси 130 ўринли беш юлдузли меҳмонхона қуриш бўйича ҳамкорлик шартномаси имзолади. Яқинда Германиянинг «RIMC Hotels and Resorts» компанияси ана шундай истакда Самарқандга ташриф буюрди. Меҳмонхона тармоғи ва бошқаруви соҳасида катта тажрибага эга бўлган бу компаниянинг Австралия, Италия, Испания, Швейцария, Хитой ва бошқа бир қанча давлатларда халқаро меҳмонхона тармоғи мавжуд. Улар кўҳна шаҳар салоҳиятига мос меҳмонхона барпо этиш ниятлари борлигини билдиришди.\n«SAMARKAND CITY» — сайёҳлар шаҳри бўлажак\nДавлатимиз томонидан Самарқанд шаҳри ва Самарқанд вилоятининг туристик салоҳиятини ривожлантиришни жадаллаштиришнинг уч йиллик дастури тасдиқланган бўлиб, 2020 йилгача «Samarkand city» туризм зонасини барпо этиш йўлидаги саъй-ҳаракатлар жадаллашди.\nШаҳар ичидаги мўъжаз шаҳарчада замонавий меҳмонхоналар, коттежлар, маданий соғломлаштириш ва кўнгилочар нуқталар, савдо масканлари, клублар, караоке барлар, кафе-ресторанлар жой олади.\n– Сайёҳ, авваламбор, ўзи кўрмаган дунё мўъжизаларидан баҳраманд бўлишга интилади, – дейди Самарқанд вилояти туризмни ривожлантириш департаменти бош мутахассиси Зафар Мажитов. – Буни назарда тутган ҳолда, айни туристлар оқими кўпайган даврларда «Халқ ҳунармандчилиги», «Самарқанд нонлари», «Халқ каштачилиги» каби ўнлаб кўргазмаларни ташкил этишга интиляпмиз.\nЖорий йилнинг август ойида илк бора «Silk Roаd Bazaar» (Ипак йўли бозори) – миллий ҳунармандчилик ва савдо фестивали уюштирилди. Унда Самарқанд, Фарғона, Шаҳрисабз ва Тошкент шаҳридан келган 80 нафардан ортиқ ҳунармандлар ўз маҳсулотлари билан қатнашди.\n– Тошкент чинниси, Самарқанд кашталари, Фарғона адраслари бемисл санъат намуналари, – деганди франциялик Томс Мишель ўшанда. – Ҳеч бир рассом, ҳатто қоғозда бўлса-да, бундай гўзалликни чизиб беролмайди.\nДунё юртимиз мўъжизаларига талпиниб яшаётган бир чоғда уни тўлалигича намоён этишга кенг имкониятлар яратилгани айни муддао бўлаётир.\nБуюк муҳаддис олим, ҳадис илмининг султони Имом Бухорий мангу қўним топган даргоҳ зиёратига бутун ислом олами талпинади. Дам олиш кунларида беш минг, қутлуғ байрамларда бир кунда 15-17 минг нафаргача зиёратчилар бу даргоҳга ташриф буюради.\n– Қутлуғ гўшадаги ободончилик нафақат юртимиз, балки хориждан келадиган меҳмонларга ҳам манзур бўлмоқда, – дейди зиёратчи Мажитхон Усмонов. – Мусулмон оламида катта мавқега эга бобокалонимизнинг улуғ ишлари асрлар оша яшайверади.\nМажмуада уч қисмга ажратилган ҳолда босқичма-босқич қурилиш ва ободонлаштириш ишлари амалга оширилмоқда. Ёдгорликнинг олд қисми икки қават қилиб кўтарилади, масжид кенгайтирилади, 250 ўринли зал, юқори мартабали меҳмонларни кутиш хоналари бунёд этилади. Ёндош ҳудудларда эса бозор, гипермаркет, савдо ва маиший хизмат мажмуалари, умумий овқатланиш шохобчалари, миллий ҳунармандчилик устахоналари, меҳмонхона, спорт майдончаси қурилиши ҳам режалаштирилган. Майдон ўртасида фавворалардан иборат 850 метрлик аллея, французча услубда, ландшафт дизайни асосида бетакрор йўлаклар барпо этилади.\nХуллас, зиёратгоҳ юртимиздаги мўъжизалар маскани, улуғ бобомиз шону-шавкатига мос манзилга айланади.\nСамарқандда сайёҳларнинг борар ери кўп. Регистон ансамбли, Бибихоним ва Ҳазрати Хизр масжиди, Шоҳи Зинда ёдгорлиги, Мирзо Улуғбек расадхонаси, Амир Темур мақбараси…\n– Мамлакатимизда туризмни ривожлантиришга, халқимизнинг бой тарихини кўз-кўз қилишга тўла асослар бор, – дейди меҳнат фахрийси Садриддин Аслиддинов. – Бугунги кунда ҳар бир сайёҳ Самарқанд туманидаги Нодир Девонбеги комплекси, Хўжа Аҳрор Валий масжиди, Ургут туманидаги Ғавсил Аъзам, Хўжа Омон, Чор-Чинор зиёратгоҳлари завқидан баҳраманд бўлиш имкониятига эга.\nТуризм департаменти маълумотларига кўра, янги-янги йўналишлар очилаётир. Ўзбекистон тарихи, Самарқанд шаҳар тарихи музейлари, Афросиёб музейи, Ўлкашунослик музейи, Пахтачи туманидаги Доббусия шаҳристони, Пайариқ туманидаги Челак-Кўктепа тарихий ёдгорлиги, Маҳдуми Аъзам зиёратгоҳи юздан ортиқ давлатлардан келаётган сайёҳлар учун кўҳна тарихдан бир шода.\nЯна бир эътиборли жиҳат. Ҳудуддаги мавжуд тарихий – маданий, экологик, экстремал, агро, гастрономик ва бошқа йўналишларда фойдаланиш мумкин бўлган манзиллар махсус ишчи гуруҳи томонидан аниқланган.\n– Вилоятимизда 30 га яқин тарихий-маданий объектлар ўрганилди, – дейди Самарқанд вилояти касаба уюшма ташкилотлари бирлашмаси қошида туризм йўналишида фаолият олиб бораётган «Касаба Самарқанд» шўъба корхонаси раҳбари Аббос Ҳазратқулов. – Булунғур туманида Амир Темур қурдирган кўприк борлиги аниқланди. Шунингдек, Хўжа Ҳофиз мақбараси ҳамда илоҳий Ҳовуз мўъжизаларидан сайёҳларни баҳраманд этиш ишлари режалаштирилаётир.\nСамарқанд табиатидан ҳам фойдаланиш назарда тутилмоқда. Гўзал, манзарали Тахтақорача довони, «Омонқўтон» ва «Бешкан» маҳаллаларидаги сўлим табиат, Оҳалик ва Миронқул тизимларидаги имкониятларни ишга солиш юзасидан изланишлар олиб борилмоқда.\nТиббиёт туризмини ривожлантиришга ҳам тўла асослар бор. Айни чоғда, сиҳатгоҳ, тиббий соғломлаштириш масканларига хорижий ва маҳаллий, қўшни давлатлардан келган сайёҳлар ташрифини ташкил этиш чора-тадбирлари белгиланмоқда. «Бионур», «Иннова», «СТД», «Гаммамед», «Сангзор», «Зармед» «Перфектум диагностика» каби замонавий жиҳозланган тиббиёт муассасалари ана шу йўналишларга хизмат кўрсатади.\nҲа, Самарқанд нодир маданияти, абадий меҳр-оқибати, буюк келажаги билан бундан буён ҳам ҳайрат ва ҳаваслар ўлкаси бўлиб қолаверади.


Жаллод “Ота ўғил” - 26 Декабря 2016 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2016 » Декабрь » 26 » Жаллод “Ота ўғил”\nЎғлининг мактабда қилган майда безорилиги учун ўқитувчининг эътирози ва жарима тўлаши ҳақидаги хабарини эшитган Умарали "Каптива”сини юқори тезликда дарвозахонага ҳайдаб кирди-ю, аммо тормозни босишга кечикди. У итни орқа оёғи босиб мажақлаб юборди. Бу ҳолатдан фақатгина оиланинг кенжатой эркаси Жавоҳир ўзини йўқотмади. У ертўладан болтани олиб чиқди-да, бир зарб билан итнинг шалвираб қолган оёғини тиззасидан чопиб ташлади. Кейин итни бир амаллаб қопга солиб теракзорга тириклайин кўмиб келди.\n— "Бировни калтакласанг, ўрнидан турмайдиган қилиб адабини бергин, токи иккинчи бор сенга рўбарў келишга қўрқсин", деб ўзингиз айтгансиз-ку, — "нима бўлди” дегандек, савол назари билан унга қараб турган отасига жавоб берди Жавоҳир.\n— Ҳа, ота ўғил, ақлингга қойил! – ўғлининг елкасига қоқди ота. – Келган бало шу итга урган бўлсин...\n"Ҳар ким экканини ўради" деганларидек, худди шу тобда у сассиқ-алаф уруғини экиб, райҳону атиргуллар униб чиқишини кутаётганди...\nМактабни амал-тақал тамомлаган "ота ўғил” қурилиш коллежини ҳам бир амаллаб битирди.\nҚурилишни озроқ ўрганган бу йигит якка тартибда уй қурадиган мижозларнинг ишончини тез қозонар, 5-6 кишилик гуруҳ тузиб, ишни жадал бошлаб юборарди. Аммо пулни олгач бу ерларда қайтиб қорасини кўрсатмасди.\nЖавоҳир ўзидан ёши анча катта, эски таниши Ҳабибулла билан пивохонада тасодифан учрашиб қолди.\n— Жўва, ўшанда пулни олиб, "қуённи расмини чизворган” экансан, – ширакайф Ҳабибулла унинг ёқасидан олди. — Қурилишнинг эгаси бир ой бизни текинга эзиб ишлатди. Қани, ҳақимни чўз!\nПиёниста оғайниси билан ярашиш учун бир шиша ароқ етарли эканини яхши билган Жавоҳир, ўзи ҳам "чанқаб" турганлиги боис, шеригини ярим тунгача меҳмон қилди. Базми жамшид эртасига ҳам, индинига ҳам давом этди.\n— Менга қара, Жўва, — деди сигарет тутатаркан Ҳабибулла, – сенга янги дазмол ва биллур стаканлар керакмасми, сотаман? Ўзимники. Пул керак, тушундингми? – деди столдаги деярли бўшаб қолган ароқ шишасига имо қилган шериги. — Хотиним ва қизим икки кундан бери бозорда сотишолмаяпти.\n— Айтаман, дадам сотиб олади, — деди Жавоҳир. — Эртага дала-ҳовлига олиб келишсин.\n— Улар эртага эрталаб ёнимиздаги бозорча эшиги ёнида бўлишади, хотиним Викани танийсан, уни отангнинг олдига ўзинг бошлаб борасан, — деди Ҳабибулла.\nКелишилган жойда уни кутиб турган Вика холани Жавоҳир узоқдан таниб олди. Вика эски таниши билан учрашгач, ёнидаги, кщринишидан ўсмир ёшдагиларга ўхшайдиган қизи Ойдин билан Жавоҳирни таништирди. Учаласи бу ердан унча узоқ бўлмаган Жавоҳирларнинг дала-ҳовлиси томон пиёда кетишди.\nОта-онаси билан тез-тез аразлашиб турадиган Жавоҳир, асосан мана шу ерда бўйдоқона ҳаёт кечирарди. Икки қаватли бу ҳашаматли бинони отаси пули кўпайган пайтларида қурдирган бўлиб, ҳозир қаровсиз, анча нураб қолганди.\nДала ҳовлидаги боғни айланиб, у ердаги узумлардан тановвул қилгач:\n— Энди кетайлик, ойи, — деди Ойдин ийманиб.\nЎй-хаёли шу норасида қизни "тўри"га илинтириш билан банд бўлган Жавоҳир хушомадни жойига қўйиб деди:\n— Сиз уйга бораверинг, Вика. Боя телефонда дадам келолмасликларини айтгандилар. "Нарсаларни ташлаб кетаверишсин, пулини эртага бераман", дедилар. Ичкарида ўзим деворга ишлаган нақшлар бор. Шуларни кўрсатаману, қизингизни ортингиздан жўнатиб юбораман.\nОна рози бўлиб, узум тўла халтани кўтарганча йўлга тушди.\nЖИРКАНЧ НИЯТГА ПАНД БЕРГАН ЧАҚИРИҚ\nҚизни бинонинг иккинчи қаватига бошлаб чиққан Жавоҳир, наридан-бери нақшларни кўрсатди-да, уни деярли мажбурлаб стол атрофидаги курсига ўтқазди. Йигит қўшни хонага чиқиб кетгандан сўнг атрофни кўздан кечирган қиз, бурчакдаги кўрпалари бетартиб бўлиб ётган темир каравотни кўрди-ю, негадир юрагини ваҳима босди.\nБу вақт шайтоннинг гапига кириб, жирканч ниятини амалга ошириш учун ҳамма нарсага тайёр турган йигит, ошхона пичоғини кўтариб, қизнинг ёнига чиқди.\nХудди шу вақт кутилмаганда ташқаридан таниш овоз эшитилди:\n— Ойдин, юр қизим, кетдик...\nОнасининг товушини эшитган қизга "жон” кириб, ўрнидан сакраб турди. Жавоҳир чапдастлик билан ҳозиргина қизнинг томоғига тиралиши лозим бўлган пичоқ билан дастурхондаги олманинг пўстлоғини арта бошлади.\nЖавоҳир кўзлаган ниятига етолмай армонда қолди.\nКЎНГИЛ СЕЗГАН НОХУШЛИК\nЭртаси куни озроқ пулни ёнига солиб, Ҳабибулла билан ароқхўрлик қилиш учун унинг уйига келган Жавоҳир, ажойиб хушхабарни эшитиб, суюниб кетди.\n— Ошнангиз шаҳарда ишга жойлашди, энди фақат якшанба кунлари бўш бўлади, – деди Вика йигитни ичкарига таклиф қиларкан.\n— Дадам ҳалиги стаканлар билан дазмолнинг пулини берганди-я, ола келаман деб, ёдимдан чиқибди, — деди йигит.\nКейин бироз ўйланган киши бўлиб, қўшиб қўйди:\n— Агар Ойдинни менга қўшиб юборсангиз, пулни бериб юборардим.\nЙигит ва қиз кимсасиз уйнинг иккинчи қаватига кўтарилишди. Таниш хонага кирган Ойдин, аллақандай нохушликни сезгандек, орқасига тисланди. Аммо қочишга кеч бўлганди... Ор-номуси топталган ожиза қизни дарвозагача кузатиб қўйган Жавоҳир, деди:\n— Воқеа тўғрисида бировга "чурқ" этадиган бўлсанг, сени ҳам, ота-онангни ҳам, барча оила аъзоларингни ҳам сўяман, тушундингми? Қасам ич!\nШу куниёқ жинояти фош бўлишидан қўрққан Жавоҳир, ишлаш баҳонасида Қозоғистонга қочиб кетди.\nОрадан 8-9 ой ўтгач, "ёпиғлиқ қозон ёпиғлигича қолган"лигига ишонч ҳосил қилган йигит яна шаҳарчага қайтиб келди.\nКўнглига нима келса, шуни қилиб келган Жавоҳир, жинояти жазосиз қолганидан кейин босар-тусарини бутунлай унутди.\nКуппа-кундуз куни у икки шиша ароқ ва бир шиша салқин ичимликни кўтариб, Викториянинг хонадонига кириб келди. Гарчи, олдиндан хабардор бўлса-да, Ҳабибулланинг бугун уйга келмаслигини эшитган меҳмон, шишаларни кўтариб, ёлғондакам кетишга отланганини кўрган уй бекаси, уни бир амаллаб қолишга кўндирди.\nШу орада хонада пайдо бўлган Ойдин, онасига дугоналари билан сайр қилиб келишини айтиб, чиқиб кетди.\nАнчага чўзилган базми жамшиддан тагидан қирқилган дарахтдек, ёнбошига "шилқ" этиб ағдарилган аёл уйқуга кетди. Уйга кириб онасининг аҳволини кўрган Ойдин онасига нима бўлганини тушунишга урингунича Жавоҳир ёлғондан гандираклаб бориб, кириш эшигини қулфлаб келди. Унинг қайтиб келаётганини кўрган қиз, қўрқиб кетди. Жавоҳирнинг мақсадининг англагач эса жон ҳолатда ўзини ҳимоя қилишга уринди. Азбаройи жаҳли чиққан Жавоҳир, қизнинг қўлларини қайириб, қўшни хона эшигигача судраб келди. Қиз сўнгги кучини йиғиб, йигитнинг қўлидан чиқди-да, ўзини онаси ётган жойга отди. У қўллари билан онасининг оёқларини қучоқлаб олди. Аммо онаси ичган ароқлари сабаб ҳали ҳам ўзига келмаганди.\n— Цирк тугади, манжалақи! — хитоб қилди Жавоҳир ҳамон лабидан сизиб чиқаётган қонни енги билан артаркан. Сўнг қизнинг икки оёғини икки қўлтиғига қистириб, қўшни хонага судраб кетди. Йигит хонанинг чироғини ўчириб, эшигини беркитди...\nНомуси топталган қиз бечора эрталабгача онасининг тепасида ўтириб, йиғлаб чиқди.\nТонг саҳарда кайфи тарқаб, уйғонган Вика, қизининг лаб-лунжи шишиб, кўзлари кўкарганини, қулоғида эса қон қотиб қолганини кўрди-ю, уни сўроққа тутди.\nБоши қаттиқ лўқиллаётган она қизининг гапларини охиригача эшитмай, шиша тагидаги ярим пиёладан мўлроқ қолган ароқни "ютди"-ю, яна ўрнига йиқилди.\nШу воқеалардан кейин Жавоҳир яна ярим йилча вақт дом-дараксиз, қаёқларгадир йўқ бўлиб кетди...\nУЗОҚ ТАНАФФУСДАН КЕЙИНГИ ТАШРИФ\nЯна пайдо бўлганида эса икки шиша ароқни қўлтиқлаб Ҳабибулланикига отланди. Меҳмонга кўзи тушган Ойдин, ўзидан бир ёш кичик жияни Генани бошлаб, ташқарига чиқиб кетди.\nАроқни фақат иккита пиёлага қуйилганини кўрган Жавоҳир, уй эгасига савол назари билан қаради.\n— Шифокорлар Викага ичишни бутунлай тақиқлаб қўйишди, — деди Ҳабибулла диван-каравотда ранги бир аҳволда ётган хотинини кўрсатиб. — Қайтага яхши бўлди, мазза қилиб ичамиз.\nБошда дўстона гаплашиб ўтирган "улфат"ларнинг овози иккинчи шиша яримлагандан сўнг баландлашди. Уй эгасининг мақтанчоқликлари меҳмоннинг нафсониятига тега бошлади.\n— Қулоғимга лағмон осаверманг, Хаба, — деди йигит қўлини шеригига бигиз қилиб, — мен ёш бола эмасман.\n— Менинг олдимда сен она сути оғзидан кетмаган гўдаксан, тушундингми? — ўрнидан турди гандираклаб Ҳабибулла. — Сен думбулвойга "лақабимни айтма”, деб огоҳлантирганман.\nШундан сўнг уй эгаси хотини ётган диван-каравот остига мўралаб, ниманидир излади. Ахтарган нарсасини тополмагач, қўшни хона эшигини очаркан, ғўлдиради:\n— Сен думбулвойни жазолашим керак. Ҳукм ўқилди, шикоятга ўрин йўқ!\nВика билан гапга чалғиб қолган Жавоҳир, орқа томонидан Ҳабибулланинг қўлидаги темир бўлаги билан берган зарбасига чап бериб қолди.\nЎрнидан турган йигит бир ҳамла билан Ҳабибулланинг қўлидаги темир бўлагини тортиб олди-да, унинг бошига туширди. Бошига яна икки-уч марта темир калтак тушганидан кейин тинмай бақириб-сўкинаётган эркакнинг овози ўчди.\nЖавоҳир эрини охирги дақиқаларгача қўлидан келганча қаттиқ ҳимоя қилган Викани ҳам аямади, бошига кетма-кет уч марта темир бўлаги билан урди. Хонага бирдан сукунат чўкди.\nЖавоҳир қўлидаги темирни улоқтириб юборди-да, боши қонга беланиб ётган Ҳабибуллани судраб ваннахонага олиб кирди. Кўнгли нимадандир тўлмади шекилли, унинг бошини сув тўла ваннага тиқиб қўйди. Виканинг жонсиз жасадини эса ваннахона деворига суяб, ўтқизиб қўйди.\nАммо ҳали ҳушини йўқотмаган Ҳабибулла тиззалаб ўтириб олиб, алланарсаларни ғулдираб гапирганини эшитган Жавоҳир михда илиниб турган эркаклар кўйлагининг енгини жабрланувчининг бўйнига сиртмоқ қилиб солди-да, жон-жаҳди билан бўға бошлади. Бирпасдан кейин оёқ-қўли, боши шалвираб осилиб қолган мурдани ваннага суяб, ўтқазиб қўйди.\nБу орада қаёқдандир пайдо бўлган ва мурдаларни кўриб қўрқиб қочган Виканинг набираси Генани тутиб олиб меҳмонхонага судраб кирди. Болани аввал бошига темир бўлаги билан урди, кейин шу атрофдан дорга тортиладиган арқон топиб, Генанинг бўйнига солди. Боланинг мурдасини қотил ҳожатхонага олиб кириб ташлади.\nУйга мўралаб, Жавоҳирнинг ҳаракатларидан хабар топган Ойдин ҳам қочишга уринди. Жавоҳир уни тутолмади. Қизни қўлга туширолмаган қотилнинг "патагига қурт тушди”. Мамлакатдан қочиб кетишни режалаштирган жиноятчи хонадон чироқларини ўчирди, эшикни қулфлаб, калитни чўнтагига солди-да, жуфтакни ростлади.\nУ паспортини олиб чегарадан ўтиб кетаётганда ушланди.\nУч нафар бегуноҳ инсонни ўта шафқатсизлик билан ўлдирган, шунингдек балоғат ёшига етмаган қизни зўрлаган одамкуш Жавоҳир Умаралиевга жиноят ишлари бўйича Тошкент вилоят судининг ҳукми билан умрбод озодликдан маҳрум қилиш жазоси тайинланди.\nСодир этилган ушбу ўта оғир жиноятнинг оғриқли нуқталари кўп. Ахир жиноят чўлда ёки кимсасиз оролда эмас, одамлар зич яшайдиган кўпқаватли уйда содир этилган. Наҳотки, бақир-чақирни ҳеч ким эшитмаган бўлса?..\nСаволлар бисёр, жавоб эса битта. У ҳам бўлса — лоқайдлик. Олдиндан узр сўраган ҳолда айтмоқчи эдик, агар жабрланувчилар орасида тасодифан сизнинг яқин кишиларингиз бўлиб қолганда, нима қилардингиз? Биз жавоб талаб қилмаймиз. Аммо бу ҳақда чуқур мулоҳаза қилиб кўриш имконияти мавжудлигини эслатиб қўймоқчимиз, холос.\nКатегория: HIKOYALAR / ХИКОЯЛАР | Просмотров: 634 | | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Интиҳорий ҳужумчилар, ҳукумат расмийлари талқинига кўра, Отатурк аэропортига таксида келиб, аввал автомат қуроллардан ўт очган ва сўнгра ўзларини портлатиб юборган.\nБир турк мулозимининг Reuters ахборот агентлигига маълум қилишича, хавфсизлик кучлари ҳужум вақти ва тафсилотини аниқлаш мақсадида видеокамера қайдларини кўздан кечирмоқда ва гувоҳлар билан суҳбатлашмоқда.\n"Бу бир топишмоққа ўхшайди, " деб айтган турк мулозими.\nИстанбул ҳокимиятига кўра, ҳалок бўлганлар орасида 13 нафар хориж фуқароси, жумладан 1 нафар ўзбекистонлик бор.\nТуркия бош вазири Бинали Йилдиримнинг айтишича, "афтидан ҳужумни “Исломий давлат” амалга оширган".\nЭкстремист гуруҳ Туркияга давомли таҳдид қилиб келади.\nТуркияда сўнгги вақтларда худкуш бомба ҳужумлари тез-тез юз бериб турибди.\nБундай ҳужумлар кўламининг кучайиб бораётгани туризмдан катта даромад кўрувчи Туркия иқтисодиётига кучли зарба бермоқда.\nНАТО аъзоси бўлган Туркия “Исломий давлат” гуруҳига қарши курашаётган АҚШнинг асосий шерикларидан ҳисобланади.\nЯқин Шарқдаги бу мамлакат йирик ҳудудлари “Исломий давлат” назорати остида бўлган Сурия ва Ироқ билан узун ва тўлиқ назорат қилинмайдиган умумий сарҳадларга эга.\nТуркия ҳукумати ҳозиргача содир этилган қатор ҳужумлар учун “Исломий давлат”ни айблаган эди.\nШу пайтгача амалга оширилган ҳужумлар ортидан Туркия ҳукумати аэропортлар ва чегараларда назоратни кучайтирган, жангариликда гумон қилинган минглаб хорижликларни депортация қилган, аммо экстремизм таҳдини бартараф эта олгани йўқ.\nТуркия бош вазири терроризмга қарши мужодалада миллий бирлик ва “глобал ҳамкорлик”ка чақирди.\n"Бу (ҳужумлар) терроризмнинг глобал таҳдид эканини яна бир бор кўрсатди, - деди Бенали Йилдирим. - Бу жирканч, режали ҳужум бегуноҳ инсонларни ҳадафга олди."\nИстанбулдаги Отатурк аэропорти ўтган йили дунёнинг 11чи йирик аэропорти деб топилганди.\nХалқаро Аэропортлар Кенгаши маълумотига кўра, Истанбул аэропортидан ўтган йили 61,8 миллион йўловчи фойдаланган.\nУ шунингдек дунёда тез ривожланаётган аэропортлардан бири ҳисобланади. Биргина ўтган йилнинг ўзида 2014 йилга қиёс қилинганда йўловчилар адади 9,2%га ортган.


Анас ибн Молик розияллоҳу анҳу ривоят қилган ҳадиси шарифда бундай дейилган: “Бир катта ёшдаги қария Набий соллаллоҳу алайҳи васалламни йўқлаб келди, қавм унга йўл очишда кечикиб қолди. Шунда Расулуллоҳ соллаллоҳу алайҳи васаллам кичкинамизга раҳм қилмаган, каттамизни улуғламаган биздан эмас дедилар”.\nДемак, ёши улуғларга ҳурмат кўрсатишни, уларни қадрлашни Пайғамбаримиз соллаллоҳу алайҳи васаллам амр қилмоқдалар.\nБошқа бир ҳадиси шарифда Расулуллоҳ соллаллоҳу алайҳи васаллам марҳамат қиладилар: “Агар орангизда мункиллаган қариялар, ўтлаб юрган жонзотлар ва эмизикли чақалоқлар бўлмаганида эди, бошингизга балолар ёмғирдек ёғилган бўларди”. Бу ҳадисдан Аллоҳ таоло кексаларнинг дуоси ва гўдакларнинг бегуноҳлиги туфайли халқларни ўз паноҳида асраши, турли бало-офатлардан омон сақлаши аён бўлади.\nИлгари ота-боболаримиз пахсадан қурилган уйларда умргузаронлик қилган, қиш ойлари уйларининг томидаги қорни кураб ташлаганлар. Ўша чоғларда агар уйда ёши улуғ инсон бўлса, у киши бошқа хонага олиб ўтилмагунича, шу уйнинг томига чиқилмаган. Чунки бу ҳурматсизлик саналган. Бу кексаларга ҳурмат туйғуси бизнинг қон-қонимизга сингиб кетганининг бир исботидир. Ота-онамиз кексалик ёшига етганларида уларга эҳтиром кўрсатиш, хизматларидан малолланмаслик, аксинча, ота-она истакларини адо этишда қойим туришни ўзимизга шараф деб билишимиз лозим.\nАллоҳ таоло Қуръони каримда бундай марҳамат қилади: “Роббингиз, Унинг Ўзигагина ибодат қилишингизни ҳамда ота-онага яхшилик қилишни амр этди. (Эй инсон!) Агар уларнинг бири ёки ҳар иккиси ҳузурингда кексалик ёшига етсалар, уларга уф! дема ва уларни жиркима! Уларга (доимо) ёқимли сўз айт” (Исро, 23 оят).\nУшбу оятда ота-онага яхшилик қилиш ибодат каби улуғ иш экани хабари берилган. Шунинг учун ҳар бир инсон ота-онаси ёш бўладими қари бўладими, соғломми, бемор бўладими ҳар қандай ҳолатда ҳам уларни ҳурмат қилиши, чиройли сўз айтиши, севиб ардоқлаши ва хизматида қоим туриши даркор.\nҚарияларимизга ғамхўрлик қилиш, уларни парвариш этиш ёшларнинг бурчи бўлиб, бунга катта ажрлар берилади. Ҳадиси шарифда айтилади: “Аллоҳнинг розилиги отанинг розилигида ва Аллоҳнинг ғазаби отанинг ғазабидадир”. Пайғамбаримиз алайҳиссалом инсонларни ғазотга (уруш) чақирганларида бир инсонни ота-онаси шунчалар ҳам йиғлаб доду вой қилди фарзандининг урушга боришига норози бўлди. Ўша фарзанд Пайғамбаримиз соллаллоҳу алайҳи васаллам ёнларига келиб бу ҳолни айтганида Пайғамбаримиз соллаллоҳу алайҳи васаллам айтдилар: “Ота-онангни қандай йиғлатган бўлсанг шундай кулдир, қандай ўзингдан норози қилган бўлсанг шундай рози қил, ана шу амалинг ғазодан афзалдир”, дедилар. Бир улуғ зотдан сўраган эканлар кексаларни ҳурмат қилишнинг сабаби нимада? “Ўзингдан ёши улуғни эъзозлаш сабаби шундаки, у Аллоҳ таолони сендан олдинроқ таниган, ўзингдан ёшларни эҳтиром қилиш сабаби эса, у ҳали гуноҳи сендан камроқ” деб, марҳамат қилганлар.\nАллоҳ таоло улуғ ёшдаги ота-оналаримизни ўзининг ҳифзу ҳимоясида сақлаб халқ тинчлиги ва фаровонлигини тилаб қилаётган дуоларини мустажоб айласин. Фарзандларимизга инсоф ва тавфиқ бериб, ота-оналарини эъзозлайдиган, уларга ҳурмат-эътибор кўрсатадиган солиҳ инсонлардан бўлишини насиб айласин. Омин.\n“Сўфи Оллоҳёр” жоме масжиди имом-ноиби\nДругие материалы в этой категории: « Муносабат: Ватан ҳимояси – улуғ ибодат\tҚиш – мўминнинг баҳори туркумидан (9-мақола): Таҳажжуд – кимга фарз, кимга суннат, кимга нафл? »


Ҳомиладорликда спорт билан шуғулланиш мумкинми? - Farzand.uz\nҲомиладорликда спорт билан шуғулланиш му...\nТуғруқ жисмоний жараён ва аёл организмидан кўп куч талаб қилади. Туғруқ жараёни бошлангач эса дам олишга вақт йўқ. Аввалига - дард тутади, ўзингизга қулай бўлган ҳолатда туриб тоғри нафас олишга бел боғлаб унинг тинишини кутасиз, сўнгра бироз дам олишга улгурар улгурмас дард яна такрорланади. Ундан кейин эса бор кучингизни йиғиб болани ўзингиздан итариб (нафас олиш ва кучаниш билан) чиқаришингиз лозим. Бунинг барчаси эса аёлдан куч талаб қилади.\nҲомиладор аёлни спорт билан шуғулланишини тасаввурга сиғдириш мушкул. Аммо, ҳомиладорларга мўлжалланган махсус машқлар ёрдамида Туғруқ жараёнига тайёргарлик кўриш мумкин. Тоғри бажарилган жисмоний машқлар эса ҳам она учун ҳам бола учун фойдали.\nЖисмоний машқларнинг қай бири бўлажак она ва бола учун фойдали эканлигини билиб олиш керак. Аёл жисмонан фаол бўлмаса, унинг чидамлилиги анчайин пасаяди ва ҳомиладорлик давридаги ўзгаришларга кўникиши қийинлашади (қорин катталашиши, оёқ ва умуртқа поғонасига тушган оғирлик). Бу ҳолат туғруқ жараёнига ҳам тегишли. Дард организмимиз учун янги ҳиссиёт бўлиб, дард тутганда чиниқмаган тана саросимага тушиб қолади. Натижада аёл дард оғриқларини кучли шаклда ҳис қилади. Жисмоний машқлар билан шуғулланган аёлнинг организми юкламаларга кўниккани боис дард оғриққа ҳам тезда кўникади. Натижада оғриқ ҳиссини йенгиш осон кечади.\nЧиниққанлиги сабабли ҳомиладорлиги йенгил кечади;\nЧарчоқ ҳисси камаяди - энергия кўпаяди;\nҲомиладорликдан аввал спорт билан шуғулланган бўлсангиз...\nАёл доимий ва фаол равишда жисмоний машқлар билан шуғулланган бўлса, ҳомиладорлик даврида бу машғулотларни давом эттириш осон кечади. Аммо аввалги ҳолатда ўз қоматингизни сақлаб қолиш учун спорт билан шуғулланган бўлсангиз, энди танани формада сақлашга эътибор қаратиши лозим. Бундай ҳолатда тренировкаларни қай шаклда режалаштирилади?\nТренировкалар жадаллиги ва кучини камайтириш лозим. Аввалари фаол равишда югуриш билан шуғулланган бўлсангиз, уни юришга ўзгартиринг. Ҳомиладор аёлнинг юрак уриши тезлашади, югуриш эса юрак қон томир тизимига қушимча оғирлик тушишига сабаб бўлади. Умуман юрак қон томир уришини тезлаштирган аеробик спорт турларини бошқалари билан алмаштириш мақсадга мувофиқ. Масалан, аеробика ўрнига аквааеробика билан шуғулланиш мумкин.\nОғир гантеллар ўрнига йенгилини олинг, қийин машқларни эса осонроқларига ўзгартиринг. Асосийси, ўзингизни қандай ҳис қилаётганингизга диққат қилинг, аввал тик оёқда шуғулланган бўлсангиз, энди махсус коптокка ўтириб машқларни бажаринг. Қоринингизга ҳеч қанақа оғирлик тушмасин. Машқлар оғирлик ёки ноқулайлик туғдирса, ўзингизга дам беринг ва йенгилроқ ритмда давом эттиринг.\nҲомиладорлар учун махсус машқларни бажаринг. Аввалига бу машқлар сизга жуда осон ва кераксиз бўлиб кўриниши мумкин. Аммо, ҳомиладорликнинг сўнгги ойларига келиб, фақатгина шу машқлар билан шуғулланишингизга тоғри келиб қолиши мумкин. Чунки қорин катталашади ва бўлажак она тезроқ чарчай бошлайди. Тоғри нафас олиш машқларини ҳам такрорлашни унутманг.\nГимнастика ва ҳомиладорлар учун ёга курслари Туғруқ жараёнида керакли бўлган мушакларни (айниқча букса мушакларини) ҳис қилишни ўргатади. Бу машқлар ёрдамида уларни керакли тарзда таранглаштириб, бўшаштирилади. Жисмоний машқлардан ташқари, бу спорт турларида тоғри нафас олиш, дард ва туғруқ жараёнида кучни тоғри шаклда сарф қилишни ҳам ўргатади. Албатта бу машғулотлар билан махсус курсларда мутахассис назорати остида шуғулланиш мақсадга мувофиқ.\nСпорт билан шуғулланмаган ва ҳатто сузишни билмайдиган аёллар ҳам ҳеч бир хавотирсиз ҳомиладорлар учун аквааеробика машғулотларига қатнаши мумкин. Спорт тури сифатида энг хавфсиз ҳисобланган аквааеробикада бўғинларга ва умуртқа поғонасига оғирлик тушмайди ва керакли мушакларни чиниқтиради. Албатта, машғулотлар кайфиятингизни кўтариши керак, ўзингизни мажбурлаган ҳолда шуғулланманг.\nБаъзи ҳолларда тиббий кўрсатгичлар бўйича (ҳомила тушиши, гипертонус ва ҳк) ҳомиладор аёлга ортиқча ҳаракатланиш маън қилинади. Бундай ҳолатларда ҳомиладор аёл шифокори билан маслаҳатлашиши лозим. Тоза ҳавода сайр қилишнинг ҳомила учун зарари бўлмаса жисмоний машқ ўрнига сайр қилинг. Тоғри нафас олиш ва бўшашиш машқларини ҳам бажаришингиз мумкин.\nАйрим ҳомиладор аёллар ортиқча ҳаракат қилишдан тийилади, ҳомиласига зарар йетишидан қўрқиб руҳий тўсиқни йенгиб ўта олмайди.


"Ливерпуль" ёзда Хавьер Эрнандесни харид қилмоқчи » Скачать музыку бесплатно новинки музыки 2016-2017\n"Ливерпуль" ёзда Хавьер Эрнандесни харид қилмоқчи\nКомментариев: 0 Просмотров: 254 Дата: 30-01-2016, 03:52 "Ливерпуль" клуби ёзда "Байер" ҳужумчиси Хавьер Эрнандесни харид қилмоқчи. Мерсисайдликлар мексикалик футболчига "МЮ"да ўйнаб юрган кезларидаёқ қизиқиш билдиришганди. Эндиликда ёзда уни қўлга киритишга уриниб кўришади. Эрнандес жорий йилда Германия чемпионатида 15та ўйинда майдонга тушиб, 11та гол киритган. - деб хабар бермоқда Stadion.uz нашри.


Самвел Бабаян: "Мураббийлар штабидагилар менга ёрдам беришади" / CHAMPIONAT.asia\n12:07"Сўғдиёна": Иззатилла Абдуллаевни табриклаймиз! 0 11:57Аҳмад Халил "Ал Айн"га ўтди 4 11:56Спортчилар ижтимоий тармоқларда 3 11:53Бунақасини кўрмагансиз! Дибала Dolce & Gabbana кўргазмасида модель (+ФОТО) 6 11:52U-23 Осиё чемпионати. Биз учун муҳим бўлган ўйинлар бошланмоқда 4 11:48Карикатура: "Энфилд"даги қўрқинчли тунда нималар рўй берди? 6 11:44Канюк ва Гриффитс нима учун назорат учрашувларида майдонга туша олишмаяпти? 6 11:29Olamsport: "Ўз вақтида егани ноним бўлмаган" - Анвар Бойназаров меҳмонимиз, Истомин чорак финалгача рейтингда 41-ўриндан юқори теннисчиларга қарши ўйнамайди 0 11:29Футзал. Ўзбекистон терма жамоаси "Чиғатой"да яшаб, "Бунёдкор"да шуғулланмоқда 0 11:11"Реал" қишки трансфер ойнасида харид амалга оширишга қарор қилди, футболчи ҳам аниқ 21 11:09Евгений Валицкий 89 ёшда, табриклаймиз! 1 11:06Шуҳрат Мақсудовга таъзия билдирамиз 13 11:02Омар Моманидан янги карикатура: Омад Йерри Мина! 5 11:01ЛаЛигада жарима зарбасидан гол уриш бўйича ким етакчи, Роналду ёки Месси? 12 10:28"Интер" "Барселона" билан келиша олмаяпти 10\nСамвел Бабаян: "Мураббийлар штабидагилар менга ёрдам беришади"\n03 янв 17:06\nХабар берилганидек, кеча "Пахтакор" клуби акциядорлари иштирокида йиғилиш ўтказилиб, унда жамоа бошқарув тизимида ўзгариш бўлгани маълум қилинганди.\nУнга кўра, "Пахтакор" президенти Ботир Раҳимов акциядорлар билан келишган ҳолда бош мураббий лавозимидан воз кечиб, жамоа бошқарув тизими, клуб ва академиянинг натижалари учун асосий жавобгар шахс сифатида Самвел Бабаянни тасдиқлади. Демак, бундан буён жамоаларнинг натижаларига Самвел Вячаславлович масъул бўлади. Шу кунгача вице-президент сифатида ишлаб келаётган Бабаян "CA"га қисқача интервью берди.\n- Самвел ака, ўзбек футболи учун янгилик бўлган ҳолат ҳақида маълумот берсангиз.\n- Бундай тизим Европада оммалашган. Яъни клуб менежери клуб академияси, бошқарув тизими, асосий жамоа натижаларига жавобгар бўлади. Клубимиз акциядорларининг йиғилишида шундай қарорга келинди. Ўзингиз айтганингиздек, футболимиз учун бу янгилик бўлди. Бу ўзгариш ўзини қай даражада оқлашини вақт кўрсатади.\n- Машғулотларни ким ўтказади?\n- Мураббийлар штабидагилар бу борада менга ёрдам беришади.\n- Ўйиндан кейин ўтказиладиган матбуот анжуманларида ким иштирок этади?\n- Буни ўйлаб кўрамиз, балки ўзим қатнашарман.


Domofon.uz: Сизнинг хавфсизлигингизни таъминлаймиз ва қулайлик яратамиз\n15:51 / 24.06.2016\nАлбатта, барча ҳам оғир иш кунидан сўнг, севимли оиласи томон шошилади. Аммо...\nКўп қаватли уйга кириш эшигини очгандаёқ, дилхираликка тез-тез дуч келамиз. Подъездда турли хил чиқинди ташлангани, нотаниш ва ҳатто айрим ҳолларда шубҳали кишиларнинг тўпланиб тургани кишининг дилини ғаш қилади. Шу билан, ортимиз ва атрофимизга аланглаган ҳолда хонадонимизга кириб оламиз.\nБу ҳолатда, тоза-озода, тинч подеъздга киришни ким ҳам хоҳламайди дейсиз. Шу билан бирга, ташқи кириш эшигини ҳам хонадон эгаларининг ўзлари оча билишса, нур устига аъло нур бўлиши турган гап. Айни мана шу муаммони сифатли домофон ҳал этади.\nДомофон — мураккаб электротехник тизим бўлиб, унинг таркибига бир нечта блоклар, асосий қурилма ва электрўтказгичлар киради. Ҳар бир подъезднинг ўзига хос хусусиятидан келиб чиқиб тўғри танланган ускуналар, домофоннинг фойдаланишдаги сифати ва ишончлилигини белгилайди.\nДомофон — эски, самарасиз эшик қўнғироқларини алмаштираётан содда қурилмадир. Сизнинг хонадонингизда ҳанузгача эшик қўнғироғи ўрнатилганми??? Наҳотки, сиз технологиялар асрида яшаб, эшик тешиги орқали нотаниш кимсани кўргач, ҳамон «Ким у?» — деб сўраётган бўлсангиз!\nДомофонни ўрнатинг ва сиз қарорингиздан ҳеч ҳам афсусланмайсиз. Домофон билан сиз бир нечта муаммони ҳал этасиз.\nБошқа баланд овозда бақирмайсиз, хира жавобни аниқ эшитмай, эшикни очишга мажбур бўлмайсиз. Сиз нафақат, эшик қаршисида турган кишининг кимлигини аниқ кўрасиз, балки кираверишда лампа куйиб қолиб, қоронғу бўлса ҳам уйингизга ким ташриф буюрганини кўра оласиз.\nДомофон — шунингдек, фарзандларингиз хавфсизлиги ҳамдир. Чунки, айнан улар эшикдаги кўргичга қарай олмагани сабаб, номаълум кимсаларга ҳам эшикни очиб қўйишади. Шу билан бирга, ким келганини домофон орқали кўриш болалар учун бирмунча қизиқарли ҳам. Бундан ташқари, ким нима учун келганини эшикни очиб аниқлаш ҳам шарт эмас. Ахир, домофоннинг икки томонлама аудиоалоқаси мавжуд.\n«Домофонни нима учун ўрнатиш лозим, шартмикан?» — дейишга шошилманг.\nАлбатта, биринчи навбатда ўзингиз ва оилангизнинг хавфсизлигини таъминлаш мақсадида домофон ўрнатиш мақсадга мувофиқ бўлур эди. Шу билан бирга, қулайлик бунга қўшимча бўлади. Подъезд хавфсизлиги эса— унга рухсатсиз бегона кишиларнинг кира олмаслиги билан таъминланади.\nМагнитли калит ёки радиобрелок эса, сизнинг подъездга рухсатсиз кира олиш учун сотиб олган ҳуқуқингиздир. Сиз меҳмон бўлсангиз ҳам қайғурманг, сизга хонадондан эшикни очишади.\nДомофон сиз ва яқинларингизга, подъездга киришда ўзига ишончни таъминлайди, сизнинг тинчингизни сақлайди ҳамда уй мулки ва ўзини асрайди.\nДомофон — бу мураккаб тизим бўлиб, рақамли ёки оддий нуқтали, вертикал ёхуд горизантал, шахсий ё бўлмаса кўпмижозли бўлишининг аҳамияти йўқ. Асосийси, бу тизимнинг яхши ва сифатли ишлашида.\nТошкент шаҳрида домофонларни ўрнатиш учун Домофон.уз компанияси узоқ йиллардан бери сифатли ва ишончли хизмат кўрсатиб келмоқда.\nУларнинг хизматидан фойдаланиш учун қуйидаги телефон рақамларига қўнғироқ қилишингиз мумкин:\n+998 (71) 242-40-40\n+998 (71) 249-66-66\n+998 (90) 175-90-65\n+998 (94) 647-40-40\nКомпания манзили: Тошкент шаҳри, Маннон Уйғур кўчаси, 4-а уй.\nМўлжал: «Самарқанд Дарвоза» гипермаркети, «Кўкча» масжиди\nВеб сайт: domofon.uz


Яра ёрилиб кетиш ҳавфи бўлса...\n00:00 / 22.02.2007 | eski savollar | 1507\nАссалому алакум шайх хазратлари!. Сиздан со'рамо'қчи бо'лган бир нечта мен учун жуда муҳим бо'лган саволларим бор эди. Мени баданимда ҳусун бузарга о'хшаган тошмалар бор ва улар тез-тез ёрилиб ичидан қон, йиринг ёки шунга о'хҳшаган таҳоратни кетгазувчи нарсалар чиқиб туради ва кийимимни бенамоз қилади. сизга саволларим: 1. Г'усил ёки тахорат қилишимдан олдин ёки қилаётган пайитимда баданимдаги тошма ёрилиб ичидан қон ёки йиринга о'хшан тахоратни синдирувчи нарсалар чиқса шу каби холатларда нима қилишим керак? бирор юмуш билан шошилиб турган бо'лсамчи? 2. Намоз о'қиш уучун масжидга борганимда ёки уйимдан бошқа жойда бо'лганимда шу каби холатлар бо'са нима қилишим керак? 3. Умуман бундай касалликлар учун узурли холатлар борми? ёки қандай вазиятда бо'лсаҳам кийимнинг ёки баданнинг қон тегкан жойни ювиб тозалаб, тахоратни янгилаб, кегин намоз о'қишим керакми? Жавобингиз учун олдиндан рахмат.\nҚон, потос ёки йиринг яранинг бирор еридан чиқиб бошқа жойга оқса, таҳорат кетади. Агар улар чиққан ерида бошқа жойга оқмай тўхтаб қолса таҳорат кетмайди. Қон бурундан оққанда ҳам таҳорат кетади.Бир нуқта, икки нуқта билан таҳорат кетмайди.Имом Дора Қутний Абу Ҳурайра розияллоҳу анҳудан ривоят қилган ҳадисда:«Бир қатра, икки қатра қондан таҳорат қилиш йўқ. Илло оққан қон бўлса бор», дейилган.Тишланганда қолган қон изи ёки мисвокдан кейин қолган қон изи ҳам таҳоратни кетказмайди.Шунингдек кўз, қулоқ, эмчак ва киндик ичидаги ярадан ўша аъзоларнинг бошқа тарафига қон оқса ҳам таҳорат кетмайди.Икки йўлдан бошқа ердан чиққан нарса нажас бўлмаса таҳорат кетмайди. Мисол учун кўз ёши, туфутки, мишқи, сўлак, терга ўхшаш нарсалар таҳоратни кетказмайди. Бошқа ҳолатларда таҳорат қилишга тўғри келади.Сиз узр соҳиблари тўғрисидаги мақолани топиб ўқинг. Унга ҳолатингиз тшғри келса ўшани қиласиз.\nНият қилинган НАЗР ҳақида\nЗуҳо намози қандай ўқилади?\nКочадаги мевали дарахт\nАвто халокат хакида\nҚабр тоши -2\nҚурбонликни ким қилади?


Би-би-си мухбири ҳизбчи эмас\n19 сентябр 2018, Тошкент вақти: 14:29\nЎринбой Усмоновдан Ҳизб ут-Таҳрир ташкилотига аъзолик айблови олиб ташланганини адвокат Файзинисо Воҳидова маълум қилди.\n- Сўнгги бир ҳафта мобайнида олиб борилган тергов чоғида журналист Ўринбой Усмоновнинг Ҳизб ут-Таҳрирга аъзолигини тасдиқловчи бирорта ҳам далил топилмади, яъни Усмоновнинг бу ташкилотга ҳеч қачон аъзо ҳам бўлиб кирмагани исботланди. Шуни назарга олган ҳолда, Усмоновга нисбатан аввал эълон қилинган Ҳизб ут-Таҳрирга аъзолик айби олиб ташланди, деб тўла ишонч билан айта оламиз,- деди адвокат Файзинисо Воҳидова.\nШунга қарамай, Би-би-си мухбири Ўринбой Усмонов мазкур партия фаолияти ҳақида ҳуқуқ-тартибот идораларини хабардор қилмаганлик айби билан Хўжанд ҳибсхонасида қолмоқда.\n- Гап шундаки, Усмонов сўнгги бир йил давомида бу ташкилотнинг аъзолари билан касбий фаолияти боис учрашган. Улардан бир нечта адабиётлар ҳам олган. Албатта, Тожикистоннинг Матбуот тўғрисидаги қонунига кўра, журналист ўз манбасини ошкор қилмасликка ҳақли. Лекин, расмийлар иддаосича, Усмонов журналист сифатида эмас, балки фуқаро сифатида бу ташкилот аъзолари ва уларнинг фаолияти ҳақида ҳуқуқ идораларига маълумот бериши зарур эди. Аммо у бундай қилмади. Ўз навбатида, ҳуқуқ-тартибот идоралари Усмоновнинг бу ҳаракатига ҳуқуқий баҳо бериб, уни бу гуруҳ фаолиятини қўллаб-қувватлаганликда айбламоқда. Тергов айнан шу фактлар атрофида давом этмоқда,- деди Файзинисо Воҳидова.\nАвдокат Файзинисо Воҳидова ўз ҳимоясидаги Ўринбой Усмоновнинг Тожикистондаги жорий қонунлар асосида оқланишига ишонади.\nБироқ, адвокатнинг айтишича, Тожикистонда амалда бўлган “Оммавий ахборот воситалари тўғрисида”ги қонунга мувофиқ, журналист ўз манбасини ошкор қилмаслик ҳуқуқига эга. Бу эса, адвокат Воҳидованинг урғулашича, Ўринбой Усмоновнинг айбсизлигини исботлайди.\nАйни пайтда Би-би-си ҳам ўз мухбири журналистик бурчинигина адо этганини қайд этиб, Тожикистон расмийларидан Ўринбой Усмоновни зудлик билан озод этишни талаб қилаяпти.\nСўғдлик журналистни озод қилиш талабига Ғарбдаги қатор давлатлар ҳамда халқаро ҳуқуқни муҳофаза қилиш ташкилотлари ва медиа-ташкилотлар ҳам қўшилган.\nЭслатиб ўтамиз, Тожикистон Олий суди 2000 йилда Ҳизб ут-Таҳрир ташкилотини экстремистик ташкилотлар рўйхатига киритган ва республика ҳудудида бу ташкилот фаолияти таъқиқланган.\nБи-би-си мухбири Ўринбой Усмонов 13 июн куни Ҳизб ут-Таҳрирга аъзолик айби билан Хўжандда маҳаллий хавфсизлик хизмати ходимлари томонидан ҳибсга олинганди.\nЖурналист Усмонов шу кунгача ўзига қўйилган айбловлар асоссиз эканини таъкидлаб келмоқда.\nШу йилнинг 20 ва 22 июн кунлари Би-би-си ходимлари ўзларининг сўғдлик ҳамкасблари ҳимояси учун намойишлар ўтказдилар.


Ўз боласига азон айтиш - Динда саволим бор\nХозирги вақтда: 12 дек 2019, 06:11\nЎз боласига азон айтиш\nПост Савол » 09 март 2017, 14:57\nАссалому алайкум! Янги туғилган чақалоққа ўз отаси азон чақирса бўладими? Унинг тартиблари қандай? Жавоб учун аввалдан катта раҳмат.\nПост Одинахон Муҳаммад Юсуф » 09 март 2017, 14:58\nВа алайкум ассалом. Албатта, ота янги туғилган гўдагининг қулоғига азон айтиши жоиз. Қиблага юзланиб, боланинг ўнг қулоғига баландроқ овозда азон айтади. Сўнгра чап қулоғини ўзига тўғрилаб, пастроқ овозда такбир айтади.\nعَنْ أَبِي رَافِعٍ  قَالَ: رَأَيْتُ النَّبِيَّ  أَذَّنَ بِالصَّلَاةِ فِي أُذُنِ الْحَسَنِ بْنِ عَلِيٍّ حِينَ وَلَدَتْهُ فَاطِمَةُ . رَوَاهُ أَبُو دَاوُدَ وَالتِّرْمِذِيُّ وَصَحَّحَهُ.\n«Расулуллоҳ соллаллоҳу алайҳи васалламнинг Фотима(розияллоҳу анҳо)нинг туққан боласи Ҳасан ибн Али розияллоҳу анҳумнинг қулоғига азон айтаётганларини кўрдим».\nАбу Довуд ва Термизий ривоят қилишган. Термизий саҳиҳ, деган.\nУшбу ҳадиси шарифга биноан, янги туғилган фарзанднинг ўнг қулоғига азон, чап қулоғига иқома айтиш мандубдир. Янги туғилган боланинг қулоғига кирган биринчи нарса Аллоҳнинг зикри бўлиши ниҳоятда яхши ишдир. Албатта, бу улуғ нарсанинг ўзига яраша баракаси бўлади.\nУмму Сибён – болаларга зиён етказадиган жин тоифасидир.\nМавзу - Ўз боласига азон айтиш